2007R1386 — SK — 05.08.2009 — 002.001

Tento dokument slúži čisto na potrebu dokumentácie a inštitúcie nenesú nijakú zodpovednosť za jeho obsah

Zmenené a doplnené:









▼B

NARIADENIE RADY (ES) č. 1386/2007

z 22. októbra 2007,

ktorým sa ustanovujú ochranné a vynucovacie opatrenia uplatniteľné v regulačnej oblasti Organizácie pre rybolov v severozápadnom Atlantiku







RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej článok 37, so zreteľom na návrh Komisie, so zreteľom na stanovisko Európskeho parlamentu ( 1 ), keďže: (1) Rada nariadením (EHS) č. 3179/78 z 28. decembra 1978 o uzavretí Dohovoru o budúcej mnohostrannej spolupráci v oblasti rybárstva v severovýchodnom Atlantiku Európskym hospodárskym spoločenstvom schválila Dohovor o budúcej multilaterálnej spolupráci pri rybolove v severozápadnom Atlantiku ( 2 ) (ďalej len „dohovor NAFO“), ktorý nadobudol platnosť 1. januára 1979. (2) Dohovorom NAFO sa ustanovuje primeraný rámec multilaterálnej spolupráce pri racionálnej ochrane a riadení zdrojov rybolovu v oblasti vymedzenej v dohovore. (3) Na svojom 25. výročnom zasadnutí, ktoré sa konalo 15. – 19. septembra 2003 v Halifaxe, NAFO podstatne zrevidovala ochranné a vynucovacie opatrenia uplatniteľné na rybárske plavidlá pôsobiace v oblastiach mimo obmedzení vnútroštátnej právomoci zmluvných strán v oblasti dohovoru. (4) Tieto opatrenia zahŕňajú aj ustanovenia na podporu dodržiavania ochranných a vynucovacích opatrení plavidlami nezmluvnej strany s cieľom zabezpečiť úplné dodržiavanie ochranných a riadiacich opatrení, ktoré prijala NAFO. (5) Týmito opatreniami sa ustanovujú kontrolné opatrenia uplatniteľné na plavidlá, ktoré sa plavia pod vlajkou zmluvných strán a ktoré pôsobia v oblasti NAFO, a opatrenia súvisiace s kontrolami na mori a v prístave, ktoré zahŕňajú postupy inšpekcie a dozoru a postupy pri porušení predpisov, ktoré musia vykonávať zmluvné strany. (6) Týmito opatreniami sa ustanovuje aj povinná inšpekcia plavidiel nezmluvnej strany, ak dobrovoľne vplávajú do prístavov zmluvných strán, a zákaz vykládky a prekládky úlovkov, ak sa počas takejto inšpekcie zistí, že došlo k porušeniu ochranných opatrení, ktoré prijala NAFO. (7) Podľa článku 11 a 12 dohovoru NAFO nadobudli tieto opatrenia účinnosť 1. januára 2004 a stali sa záväznými pre zmluvné strany; Spoločenstvo by malo tieto opatrenia uplatňovať. (8) Väčšina z týchto ustanovení bola transponovaná do práva Spoločenstva nariadením Rady (EHS) č. 1956/88 z 9. júna 1988, ktorým sa prijímajú ustanovenia pre uplatňovanie plánu spoločnej medzinárodnej kontroly, prijatého Organizáciou pre rybolov v severozápadnom Atlantiku ( 3 ), nariadením Komisie (EHS) č. 2868/88 zo 16. septembra 1988 ustanovujúcim podrobné pravidlá pre uplatňovanie Programu spoločnej medzinárodnej kontroly, prijatého Organizáciou pre rybolov v severozápadnom Atlantiku ( 4 ), nariadením Rady (EHS) č. 189/92 z 27. januára 1992, ktorým sa prijímajú ustanovenia na uplatňovanie určitých kontrolných opatrení prijatých Organizáciou pre rybolov v severozápadnom Atlantiku ( 5 ), nariadením Rady (ES) č. 3680/93 z 20. decembra 1993, ktorým sa určujú niektoré opatrenia pre zachovanie a riadenie zdrojov rybolovu v regulačnej oblasti definovanej v Dohovore o budúcej viacstrannej spolupráci pri rybolove v severozápadnom Atlantiku ( 6 ), nariadením Rady (ES) č. 3069/95 z 21. decembra 1995, ktorým sa vytvára systém pozorovateľov Európskeho spoločenstva uplatniteľný pre rybárske plavidlá Spoločenstva operujúce v regulačnej oblasti Organizácie pre rybolov v severozápadnom Atlantiku (NAFO) ( 7 ), a nariadením Rady (ES) č. 1262/2000 z 8. júna 2000, ktorým sa určujú určité kontrolné opatrenia pre plavidlá plávajúce pod vlajkou nezmluvných strán Organizácie pre rybolov v severozápadnom Atlantiku (NAFO) ( 8 ). (9) S cieľom účinne vykonať revidované ochranné a vynucovacie opatrenia, ktoré prijala NAFO, by sa uvedené nariadenia mali zrušiť a nahradiť jedným nariadením spájajúcim a kompletizujúcim všetky ustanovenia týkajúce sa činností rybolovu, ktoré vyplývajú z povinností Spoločenstva ako zmluvnej strany dohovoru. (10) Určité opatrenia, ktoré prijala NAFO, sa takisto implementovali do práva Spoločenstva prostredníctvom každoročného nariadenia o TAC a kvótach, naposledy do nariadenia Rady (ES) č. 51/2006 z 22. decembra 2005, ktorým sa na rok 2006 stanovujú rybolovné možnosti a súvisiace podmienky pre určité zásoby rýb a skupiny zásob rýb uplatniteľné vo vodách Spoločenstva a pre plavidlá Spoločenstva vo vodách, v ktorých sa vyžaduje obmedzovanie úlovkov ( 9 ). Ustanovenia takého druhu, ktoré nie sú dočasného charakteru, by sa mali presunúť do nového nariadenia. (11) V roku 2002 bolo prijaté nariadenie Rady (ES) č. 2371/2002 z 20. decembra 2002 o ochrane a trvalo udržateľnom využívaní zdrojov rybného hospodárstva v rámci spoločnej politiky v oblasti rybolovu ( 10 ). Podľa tohto nariadenia majú členské štáty kontrolovať činnosti vykonávané plavidlami, ktoré sa plavia pod ich vlajkou mimo vôd Spoločenstva. (12) V článku 2 ods. 3 nariadenia Rady (EHS) č. 2847/93 z 12. októbra 1993, ktorým sa zriaďuje kontrolný systém spoločnej politiky rybolovu ( 11 ), sa ustanovuje, že každý členský štát musí zabezpečiť, aby činnosti jeho plavidiel mimo rybolovnej zóny Spoločenstva podliehali náležitému monitorovaniu a v prípade, že takéto povinnosti Spoločenstva existujú, inšpekciám a dozoru s cieľom zabezpečiť dodržiavanie pravidiel Spoločenstva uplatniteľných v daných vodách; malo by sa preto ustanoviť, aby členské štáty, ktorých plavidlá sú oprávnené loviť v regulačnej oblasti NAFO, pridelili NAFO inšpektorov na vykonávanie monitorovania a dozoru spolu s primeranými zdrojmi na vykonanie inšpekcie. (13) Na zabezpečenie monitorovania rybolovných činností v regulačnej oblasti NAFO je potrebné, aby členské štáty pri uplatňovaní týchto opatrení spolupracovali, a to navzájom i s Komisiou. (14) Členské štáty sú povinné zabezpečiť, aby sa od ich inšpektorov vyžadovalo dodržiavanie inšpekčných postupov, ktoré stanovila NAFO. (15) S cieľom zabezpečiť, aby sa dodatočné ochranné a vynucovacie opatrenia prijaté NAFO, ktoré sa stávajú pre Spoločenstvo povinné, mohli vykonať v časovom rámci stanovenom v dohovore NAFO, môže Rada na návrh Komisie kvalifikovanou väčšinou toto nariadenie zmeniť a doplniť, keďže: PRIJALA TOTO NARIADENIE:







KAPITOLA I

VŠEOBECNÉ USTANOVENIA

Článok 1

Predmet úpravy

Týmto nariadením sa ustanovujú pravidlá uplatňovania ochranných a vynucovacích opatrení stanovených Organizáciou pre rybolov v severozápadnom Atlantiku (NAFO) zo strany Spoločenstva.

Článok 2

Rozsah pôsobnosti

1. Ustanovenia kapitol II až V tohto nariadenia sa uplatňujú na všetky komerčné rybolovné činnosti rybárskych plavidiel Spoločenstva loviacich druhy, na ktoré sa vzťahuje dohovor NAFO, v regulačnej oblasti NAFO.

2. Ochranné a riadiace opatrenia, ktoré sa týkajú lovu rýb, najmä pokiaľ ide o veľkosť ôk, obmedzení veľkosti, uzavretých oblastí a sezón, sa neuplatňujú na výskumné lode aktívne v regulačnej oblasti NAFO.

Článok 3

Vymedzenie pojmov

Na účely tohto nariadenia:

1. „Rybárske plavidlo“ je každé plavidlo, ktoré vykonáva rybárske činnosti, vrátane plavidiel na spracovanie rýb a plavidiel, ktoré vykonávajú prekládku alebo akúkoľvek inú činnosť súvisiacu s prípravou na rybolov alebo týkajúcu sa rybolovu vrátane experimentálneho alebo prieskumného rybolovu.

2. „Výskumné plavidlo“ je akékoľvek stále výskumné plavidlo alebo plavidlo, ktoré bežne vykonáva rybolovné činnosti alebo činnosti na podporu rybolovu, ale používa sa alebo prenajíma na účely rybárskeho výskumu, ktorý bol riadne oznámený.

3. „Rybolovné činnosti“ sú rybolov, činnosti spracovania rýb, prekládka rýb alebo rybích produktov a akákoľvek iná činnosť v rámci prípravy na rybolov alebo týkajúca sa rybolovu v regulačnej oblasti NAFO.

4. „Inšpektor“ je inšpektor z útvarov na kontrolu rybolovu zmluvných strán NAFO, pridelený k spoločnému plánu inšpekcie a dozoru NAFO.

5. „Rybársky výjazd“ je obdobie začínajúce sa vtedy, keď plavidlo vpláva do regulačnej oblasti NAFO, a končiace sa, keď loď opustí regulačnú oblasť a celý úlovok na palube z regulačnej oblasti sa vyloží alebo preloží.

6. „Plavidlo nezmluvnej strany“ je plavidlo, ktoré bolo spozorované alebo iným spôsobom identifikované a nahlásené ako plavidlo, ktoré vykonáva rybolovné činnosti v regulačnej oblasti NAFO, a: a) plaví sa pod vlajkou štátu, ktorý nie je zmluvnou stranou dohovoru NAFO alebo b) v prípade ktorého existujú dostatočné dôvody na podozrenie, že je bez štátnej príslušnosti.

7. „Rybolov NNN“ sú nezákonné, neregulované a nenahlásené rybolovné činnosti v regulačnej oblasti NAFO.

8. „Plavidlo NNN“ je každé plavidlo nezmluvnej strany, ktoré vykonáva nezákonné, neregulované a nenahlásené rybolovné činnosti v regulačnej oblasti NAFO.

9. „Zoznam NNN“ je zoznam obsahujúci údaje o plavidlách, o ktorých NAFO zistila, že vykonávajú rybolov NNN.

10. „Regulačná oblasť NAFO“ je oblasť vymedzená v článku I Dohovoru o budúcej multilaterálnej spolupráci pri rybolove v severozápadnom Atlantiku (dohovor NAFO).

11. „Podoblasť“ je podoblasť vymedzená v prílohe III k dohovoru NAFO.

12. „Divízia“ je divízia vymedzená v prílohe III k dohovoru NAFO.

13. „Spoločná kvóta“ je kvóta, o ktorú sa plavidlá Spoločenstva delia s plavidlami plaviacimi sa pod vlajkou iných zmluvných strán NAFO.

14. „Plán NAFO“ je spoločný plán inšpekcie a dozoru, ktorý prijala NAFO.

15. „Ochranné a vynucovacie opatrenia NAFO“ sú ochranné a vynucovacie opatrenia, ktoré prijala Komisia pre rybné hospodárstvo a Generálna rada NAFO.

16. „Rybolovný lodný denník“ je lodný denník uvedený v nariadení Komisie (EHS) č. 2807/83 ( 12 ), do ktorého sa zaznamenávajú činnosti rybolovu a úlovky.

17. „Lodný denník produkcie“ je lodný denník, do ktorého sa zaznamenávajú ryby ako produkty.

18. „Kapacitná schéma“ je nákres alebo opis s uvedením skladovacej kapacity všetkých úložných priestorov a ostatných skladovacích priestorov na palube rybárskej lode v kubických metroch.

19. „Skladovacia schéma“ je nákres, na ktorom sa uvádza miesto, kde sú ryby uložené v úložných priestoroch alebo v iných skladovacích priestoroch na palube rybárskeho plavidla.

▼M1

20. „Prekládka“ je presun akéhokoľvek množstva zdrojov alebo produktov rybolovu ponechaných na palube z jedného rybárskeho plavidla na druhé cez palubu.

▼M2

21. „Rybolovné činnosti pri dne“ sú všetky rybolovné činnosti, pri ktorých sa používa výstroj, ktorý v priebehu bežných rybolovných činností prichádza alebo môže prísť do kontaktu s dnom oceánu.

22. „Existujúce oblasti rybolovu pri dne“ sú oblasti, kde sa podľa údajov VMS a/alebo iných geografických údajov vykonávali rybolovné činnosti pri dne najmenej dva roky počas referenčného obdobia rokov 1987 až 2007.

23. „Nové oblasti rybolovu pri dne“ sú všetky oblasti, okrem existujúcich oblastí rybolovu pri dne, v ktorých sa vykonávajú rybolovné činnosti pri dne.

▼B







KAPITOLA II

TECHNICKÉ OPATRENIA

Článok 4

Vedľajšie úlovky ponechané na palube

1. Rybárske plavidlá obmedzujú svoje vedľajšie úlovky na maximálne 2 500 kg alebo 10 %, podľa toho, čo je vyššie, pre každý druh regulovaný NAFO, na ktorý sa Spoločenstvu nepridelila kvóta.

2. V prípadoch, že je v účinnosti zákaz rybolovu alebo že sa spoločná kvóta úplne využila, vedľajší úlovok dotknutého druhu nesmie presiahnuť 1 250 kg alebo 5 %, podľa toho, čo je vyššie.

3. Percentá v odsekoch 1 a 2 sa vypočítavajú ako hmotnostné percento pre každý druh z celkového úlovku ponechaného na palube. Úlovky kreviet sa nezahŕňajú do výpočtu veľkosti vedľajšieho úlovku druhov rýb žijúcich pri morskom dne.

Článok 5

Vedľajší úlovok v každom záťahu

1. Ak percentá vedľajších úlovkov v každom jednom záťahu prekračujú percentá ustanovené v článku 4 ods. 1 a 2, plavidlo sa okamžite presunie minimálne o 10 námorných míľ z akejkoľvek polohy predchádzajúceho vlečenia a počas nasledujúceho vlečenia udržiava minimálnu vzdialenosť 10 námorných míľ od akejkoľvek polohy predchádzajúceho vlečenia. Ak sa po presune v nasledujúcom záťahu tieto obmedzenia vedľajšieho výlovu prekročia, plavidlo opustí danú divíziu a nevráti sa aspoň 60 hodín.

2. V prípade, že celkový vedľajší úlovok všetkých druhov rýb žijúcich pri dne, na ktoré sa vzťahuje kvóta, v ktoromkoľvek záťahu pri rybolove kreviet prekročí 5 % hmotnostných v divízii 3M alebo 2,5 % hmotnostných v divízii 3L, plavidlo sa presunie minimálne o 10 námorných míľ z akejkoľvek polohy predchádzajúceho vlečenia a počas nasledujúceho vlečenia udržiava minimálnu vzdialenosť 10 námorných míľ od akejkoľvek polohy predchádzajúceho vlečenia. Ak sa po presune v nasledujúcom záťahu tieto obmedzenia vedľajšieho výlovu prekročia, plavidlo opustí danú divíziu a nevráti sa aspoň 60 hodín.

3. Percento vedľajšieho úlovku povoleného v každom záťahu sa vypočítava ako hmotnostné percento pre každý druh z celkového úlovku v danom záťahu.

Článok 6

Cielený rybolov a vedľajší úlovok

1. Kapitáni rybárskych plavidiel nevykonávajú cielený rybolov druhov, na ktoré sa uplatňujú obmedzenia vedľajšieho úlovku. Rybolov druhu sa považuje za cielený vtedy, keď tento druh predstavuje najväčšie hmotnostné percento z celkového úlovku v každom záťahu.

2. Ak však plavidlo vykonáva cielený rybolov rají s povolenou veľkosťou ôk primeranou pre tento rybolov, prvýkrát, keď úlovky druhov, pre ktoré existujú obmedzenia vedľajšieho úlovku, v jednom záťahu predstavujú najvyššie hmotnostné percento z celkového úlovku, tieto úlovky sa považujú za náhodné. V tomto prípade plavidlo okamžite zmení polohu v súlade s článkom 5 ods. 1 a 2.

3. Po aspoň 60-hodinovej neprítomnosti v divízii v súlade s ustanoveniami článku 5 ods. 1 a 2 kapitán plavidla Spoločenstva uskutoční pokusné vlečenie s trvaním maximálne tri hodiny. Odchylne od odseku 1 tohto článku, ak v záťahu z tohto pokusného vlečenia úlovky druhov, pre ktoré existujú obmedzenia vedľajšieho úlovku, predstavujú najvyššie hmotnostné percento z celkového úlovku, nepovažuje sa to za cielený rybolov. V tomto prípade plavidlo okamžite zmení polohu v súlade s článkom 5 ods. 1 a 2.

▼M2

4. Kapitáni plavidiel Spoločenstva zaznamenajú súradnice miesta začiatku a konca každého pokusného vlečenia vykonaného v súlade s odsekom 3.

▼B

Článok 7

Veľkosti ôk

1. Zakazuje sa používanie vlečnej siete, ktorá má v ktorejkoľvek svojej časti oká s rozmermi menšími ako 130 mm, pri cielenom rybolove druhov rýb žijúcich pri morskom dne, uvedených v prílohe I, okrem rybolovu druhu Sebastes mentella, ako sa uvádza v odseku 3. Táto veľkosť ôk sa môže zmenšiť minimálne na 60 mm pri priamom rybolove gordana západoatlantického (Illex illecebrosus). Pri priamom rybolove rají (Rajidae) sa táto veľkosť ôk zväčší minimálne na 280 mm v koncovom rukávci a 220 mm vo všetkých ostatných častiach vlečnej siete.

2. Plavidlá, ktoré lovia krevety (Pandalus borealis), používajú siete s minimálnou veľkosťou ôk 40 mm.

3. Plavidlá, ktoré lovia pelagický druh Sebastes mentella v podoblasti 2 a divíziách F a 3K, používajú siete s minimálnou veľkosťou ôk 100 mm.

▼M1

4. Plavidlá loviace sebastesy v divízii 3O, ktoré používajú pelagické vlečné siete, používajú siete s minimálnou veľkosťou ôk 90 mm.

▼M2

5. Plavidlám vykonávajúcim cielený rybolov druhov, ktoré sa neuvádzajú v odsekoch 1, 2 a 3 tohto článku, sa povoľuje loviť regulované druhy so sieťami s menšou veľkosťou ôk, ako sa uvádza v uvedených odsekoch, pod podmienkou, že sú splnené požiadavky na vedľajší úlovok uvedené v článku 4.

▼B

Článok 8

Prevážanie sietí

1. Pri priamom rybolove na jeden alebo viaceré druhy, ktoré reguluje NAFO, plavidlá Spoločenstva nesmú prevážať siete s okami menšej veľkosti, ako sa ustanovuje v článku 7.

▼M2

2. Plavidlá Spoločenstva, ktoré lovia mimo regulačnej oblasti NAFO, však môžu mať na palube siete s menšou veľkosťou ôk, ako sa ustanovuje v článku 7, pod podmienkou, že tieto siete sú bezpečne zviazané a uložené a nie sú k dispozícii na okamžité použitie.

▼B

Článok 9

Prídavné zariadenia sietí

1. Zakazuje sa používanie akýchkoľvek iných prostriedkov alebo zariadení, ako sú prostriedky a zariadenia opísané v tomto článku, ktoré upchávajú oká siete alebo zmenšujú ich veľkosť.

2. K spodnej časti koncového rukávca možno pripevniť plachtovinu, sieťovinu alebo akýkoľvek iný materiál s cieľom obmedziť poškodenie alebo mu predísť.

3. Zariadenia možno pripevniť k hornej časti koncového rukávca pod podmienkou, že neupchávajú oká koncového rukávca. Používanie vrchných kordových vrstiev sa obmedzuje na tie, ktoré sa uvádzajú v prílohe V.

4. Plavidlá, ktoré lovia krevety (Pandalus borealis), používajú triediace rošty alebo mriežky s maximálnym rozostupom priečok 22 mm. Plavidlá, ktoré lovia krevety v divízii 3L, sú vybavené aj kĺbovými reťazami dlhými minimálne 72 cm, ako sa uvádza v prílohe VI.

Článok 10

Minimálna veľkosť rýb

1. Ryby z regulačnej oblasti NAFO, ktoré nemajú požadovanú veľkosť ustanovenú v prílohe III, sa nesmú spracúvať, ponechávať na palube, prekladať, vykladať, prepravovať, skladovať, predávať, vystavovať ani ponúkať na predaj, ale sa bezodkladne vracajú späť do mora po uvoľnení zo siete alebo po vytiahnutí z mora.

2. Ak množstvo ulovených rýb, ktoré nemajú požadovanú veľkosť, prevyšuje 10 % z celkového množstva, plavidlo sa musí predtým, ako bude pokračovať v rybolove, premiestniť o vzdialenosť minimálne päť námorných míľ od polohy predchádzajúceho záťahu. Všetky spracované ryby, na ktoré sa uplatňujú požiadavky na minimálnu veľkosť rýb, ktoré sú menšie ako dĺžkový ekvivalent uvedený v prílohe III, sa považujú za pochádzajúce z rýb, ktoré nedosahujú minimálnu veľkosť.

▼M2

Článok 11

Osobitné ustanovenia pre lov kreviet v divízii 3L

Lov kreviet v divízii 3L sa uskutočňuje v hĺbkach väčších ako 200 metrov.

Článok 12

Oblasti obmedzenia rybolovu

1. Zakazuje sa vykonávať rybolovné činnosti pri dne v týchto oblastiach:







Oblasť Súradnica 1 Súradnica 2 Súradnica 3 Súradnica 4 Orphan Knoll 50.00.30 s. š. 45.00.30 z. d. 51.00.30 s. š. 45.00.30 z. d. 51.00.30 s. š. 47.00.30 z. d. 50.00.30 s. š. 47.00.30 z. d. Corner Seamounts 35.00.00 s. š. 48.00.00 z. d. 36.00.00 s. š. 48.00.00 z. d. 36.00.00 s. š. 52.00.00 z. d. 35.00.00 s. š. 52.00.00 z. d. Newfoundland Seamounts 43.29.00 s. š. 43.20.00 z. d. 44.00.00 s. š. 43.20.00 z. d. 44.00.00 s. š. 46.40.00 z. d. 43.29.00 s. š. 46.40.00 z. d. New England Seamounts 35.00.00 s. š. 57.00.00 z. d. 39.00.00 s. š. 57.00.00 z. d. 39.00.00 s. š. 64.00.00 z. d. 35.00.00 s. š. 64.00.00 z. d. Fogo Seamount 1 42.31.33 s. š. 53.23.17 z. d. 42.31.33 s. š. 52.33.37 z. d. 41.55.48 s. š. 53.23.17 z. d. 41.55.48 s. š. 52.33.37 z. d. Fogo Seamount 2 41.07.22 s. š. 52.27.49 z. d. 41.07.22 s. š. 51.38.10 z. d. 40.31.37 s. š. 52.27.49 z. d. 40.31.37 s. š. 51.38.10 z. d.

2. Oblasť v divízii NAFO 3O, ktorá je vymedzená spojením týchto súradníc (v číselnom poradí, pričom posledná súradnica sa spojí so súradnicou 1), sa uzatvára pre všetky rybolovné činnosti pri dne:







Súradnica č. Zemepisná šírka Zemepisná dĺžka 1 42°53′00″ s. š. 51°00′00″ z. d. 2 42°52′04″ s. š. 51°31′44″ z. d. 3 43°24′13″ s. š. 51°58′12″ z. d. 4 43°24′20″ s. š. 51°58′18″ z. d. 5 43°39′38″ s. š. 52°13′10″ z. d. 6 43°40′59″ s. š. 52°27′52″ z. d. 7 43°56′19″ s. š. 52°39′48″ z. d. 8 44°04′53″ s. š. 52°58′12″ z. d. 9 44°18′38″ s. š. 53°06′00″ z. d. 10 44°18′36″ s. š. 53°24′07″ z. d. 11 44°49′59″ s. š. 54°30′00″ z. d. 12 44°29′55″ s. š. 54°30′00″ z. d. 13 43°26′59″ s. š. 52°55′59″ z. d. 14 42°48′00″ s. š. 51°41′06″ z. d. 15 42°33′02″ s. š. 51°00′00″ z. d.

▼M2







KAPITOLA IIa

OCHRANA CITLIVÝCH MORSKÝCH EKOSYSTÉMOV

Článok 12a

Vymedzenie pojmu citlivé morské ekosystémy

Na účely tejto kapitoly sú „citlivé morské ekosystémy“:

a) morské ekosystémy, ktoré sú jedinečné alebo obsahujú vzácne druhy, ktorých stratu nemôžu nahradiť podobné oblasti alebo ekosystémy. Zahŕňajú: i) biotopy endemických druhov; ii) biotopy vzácnych alebo ohrozených druhov, ktoré sa vyskytujú len v nespojitých oblastiach; iii) liahne alebo nespojité kŕmne, chovné oblasti alebo neresiská;

b) morské ekosystémy potrebné na prežitie, fungovanie, neresenie/reprodukciu alebo obnovenie populácií rýb, na určité etapy ich života (napr. liahne alebo chovné oblasti), alebo pre vzácne alebo ohrozené morské druhy;

c) morské ekosystémy, ktoré sú veľmi náchylné na degradáciu v dôsledku antropogénnych činností;

d) morské ekosystémy, ktoré charakterizujú populácie alebo zoskupenia druhov, ktoré majú jednu alebo viac z týchto vlastností: i) pomalý rast; ii) neskorý vek dospelosti; iii) malé alebo nepredvídateľné rozširovanie stavu alebo iv) dlhý život;

e) morské ekosystémy, ktoré charakterizujú zložité fyzické štruktúry vytvorené výrazným sústredením biotických a abiotických znakov. Ekologické procesy v týchto ekosystémoch sú zvyčajne veľmi závislé od týchto štruktúrovaných systémov. Okrem toho sú takéto ekosystémy často veľmi rôznorodé v závislosti od organizmov, ktoré tvoria ich štruktúru.

Článok 12b

Vymedzenie pojmu závažné nepriaznivé vplyvy

„Na účely tejto kapitoly sú závažné nepriaznivé vplyvy“ takými vplyvmi, ktoré ohrozujú štruktúru alebo funkciu ekosystému spôsobom, ktorý:

a) znižuje schopnosť obnovy zasiahnutých populácií;

b) zhoršuje dlhodobú prirodzenú produktivitu biotopov alebo

c) spôsobuje na dlhšie ako dočasné obdobie výraznú stratu druhového bohatstva, typov biotopov alebo spoločenstiev.

Článok 12c

Vymedzenie pojmu indikačné druhy citlivého morského ekosystému

Na účely tejto kapitoly sú „indikačné druhy citlivého morského ekosystému“ antipatárie, vejárovníky, polia sasankoviek, koraly rodu Lophelia a polia perovníkov.

Článok 12d

Vymedzenie pojmu kontakt s citlivými morskými ekosystémami

Na účely tejto kapitoly je „kontakt s citlivými morskými ekosystémami“ výlov indikačných druhov citlivého morského ekosystému jednou súpravou výstroja v množstve viac ako 100 kg živých koralov a/alebo 1 000 kg živých hubiek.

Článok 12e

Posudzovanie rybolovu pri dne

1. Členské štáty, ktorých plavidlá plánujú vykonávať rybolovné činnosti pri dne v regulačnej oblasti NAFO, uskutočnia v roku 2009 posúdenie známych a predpokladaných vplyvov týchto činností na citlivé morské ekosystémy. Členské štáty povolia rybolovné činnosti pri dne len v prípadoch, keď z posudzovania vyplynie, že tieto činnosti pravdepodobne nebudú mať závažné nepriaznivé vplyvy na citlivé morské ekosystémy.

2. Na účely vykonania posúdenia uvedeného v odseku 1 členské štáty využijú najlepšie dostupné vedecké a technické informácie o mieste výskytu citlivých morských ekosystémov v oblastiach, v ktorých plánujú pôsobiť ich rybárske plavidlá. Tieto informácie obsahujú vedecké údaje, ak sú k dispozícii, na základe ktorých možno odhadnúť pravdepodobnosť výskytu takýchto ekosystémov.

3. Hodnotenie rizika závažných nepriaznivých vplyvov na citlivé morské ekosystémy vykonané v rámci posudzovania uvedeného v odseku 1 v prípade potreby zohľadňuje odlišné podmienky prevládajúce v nových a v existujúcich oblastiach rybolovu pri dne.

4. Členské štáty predložia svoje posúdenie uvedené v odseku 1 Komisii čo najskôr, ale najneskôr 30. júna 2009. Toto posúdenie obsahuje aj opis opatrení na zmierňovanie s cieľom zabrániť závažným nepriaznivým vplyvom na citlivé morské ekosystémy. Komisia tieto informácie bezodkladne zašle sekretariátu NAFO.

Článok 12f

Rybolovné činnosti pri dne v nových oblastiach rybolovu pri dne

1. Všetky rybolovné činnosti v nových oblastiach rybolovu pri dne alebo s výstrojom na lov pri dne, ktorý sa v danej oblasti ešte nepoužil, sa považujú za prieskumný rybolov a vykonávajú sa v súlade s protokolom prieskumného rybolovu uvedeným v odseku 2.

2. Členské štáty, ktorých plavidlá plánujú vykonávať rybolovné činnosti v nových oblastiach rybolovu pri dne alebo s výstrojom na lov pri dne, ktorý sa v danej oblasti ešte nepoužil, vyhotovia protokol prieskumného rybolovu s použitím vzorov v prílohe XVI.

3. Protokol prieskumného rybolovu obsahuje tieto informácie:

a) plán výlovu, ktorý obsahuje cieľové druhy, dátumy a oblasti. Zvážia sa obmedzenia oblastí a úsilia, aby sa zabezpečil postupný rybolov v obmedzenej geografickej oblasti;

b) plán na zmierňovanie vrátane opatrení na zabránenie závažným nepriaznivým vplyvom na citlivé morské ekosystémy, s ktorými možno dôjsť ku kontaktu počas rybolovu;

c) plán monitorovania výlovu, ktorý zahŕňa zaznamenávanie a nahlasovanie všetkých ulovených druhov, 100-percentné satelitné sledovanie a 100-percentnú účasť pozorovateľov. Nahlasovanie a zaznamenávanie musia byť dostatočne podrobné, aby sa v prípade potreby mohlo vykonať posúdenie činnosti;

d) plán zberu údajov, ktorý uľahčí identifikáciu citlivých morských ekosystémov a druhov v oblasti rybolovu.

4. Členské štáty zabezpečia, aby prieskumné rybolovné činnosti pri dne podliehali postupu posudzovania stanovenému v článku 12e.

5. Členské štáty predložia protokol prieskumného rybolovu uvedený v odseku 2 a posúdenie uvedené v článku 12e ods. 1 Komisii, ktorá ich zašle sekretariátu NAFO. Členské štáty zabezpečia, aby sa prieskumné rybolovné činnosti nepovolili skôr, ako sa sekretariátu NAFO tieto informácie doručia.

Článok 12g

Nepredvídané kontakty s citlivými morskými ekosystémami v existujúcich oblastiach rybolovu pri dne

1. Ak v priebehu rybolovných operácií plavidlo vykonávajúce rybolovné činnosti v existujúcich oblastiach rybolovu pri dne narazí na indikátory citlivého morského ekosystému, kapitán zistí množstvo vylovených indikačných druhov citlivého morského ekosystému.

2. Ak množstvo indikačných druhov citlivého morského ekosystému vylovených pri jednej rybolovnej operácii, ako je vlečenie vlečnej siete alebo nasadenie žiabroviek či lovných šnúr, presahuje prah vymedzený v článku 12d, uplatňujú sa ustanovenia odsekov 3 a 4 tohto článku.

3. Kapitán plavidla nahlási incident vlajkovému členskému štátu, ktorý túto informáciu bezodkladne zašle výkonnému tajomníkovi prostredníctvom Komisie. Komisia okamžite upozorní ostatné členské štáty, ktorých plavidlá pôsobia v tejto oblasti. Príslušné členské štáty okamžite upozornia všetky rybárske plavidlá v tejto oblasti, ktoré sa plavia pod ich vlajkou.

4. Kapitán plavidla zastaví rybolov a vzdiali sa aspoň 2 námorné míle od koncového bodu vlečenia/nasadenia v smere, v ktorom je opätovný kontakt najmenej pravdepodobný. Kapitán koná podľa svojho najlepšieho úsudku založeného na všetkých dostupných zdrojoch informácií.

Článok 12h

Nepredvídané kontakty s citlivými morskými ekosystémami v nových oblastiach rybolovu pri dne

1. Ak počas rybolovných operácií plavidlo vykonávajúce rybolovné činnosti v nových oblastiach rybolovu pri dne narazí na indikátory citlivého morského ekosystému, kapitán zistí množstvo ulovených indikačných druhov citlivého morského ekosystému. Nasadení pozorovatelia identifikujú koraly, hubky a iné organizmy na najnižšiu možnú taxonomickú úroveň.

2. Ak množstvo takýchto druhov ulovených pri jednom nasadení výstroja, ako napr. pri vlečení vlečnej siete alebo nasadení žiabroviek či lovných šnúr, presahuje prah vymedzený v článku 12d, uplatňujú sa ustanovenia odsekov 3, 4 a 5 tohto článku.

3. Kapitán plavidla nahlási incident vlakovému členskému štátu, ktorý túto informáciu bezodkladne zašle výkonnému tajomníkovi prostredníctvom Komisie. Komisia okamžite upozorní ostatné členské štáty, ktorých plavidlá pôsobia v tejto oblasti. Príslušné členské štáty okamžite upozornia všetky rybárske plavidlá v tejto oblasti, ktoré sa plavia pod ich vlajkou.

4. Na okruh 2 míľ okolo miesta kontaktu, ktoré nahlásilo plavidlo plaviace sa pod vlajkou zmluvnej strany NAFO, sa vzťahuje dočasné uzavretie. Nahlásenú polohu poskytuje plavidlo a je to buď koncový bod vlečenia/nasadenia, alebo iná poloha, ktorá je podľa dostupných informácií najbližšie k presnej polohe kontaktu. Toto dočasné uzavretie platí dovtedy, kým sekretariát NAFO neoznámi, že oblasť možno opätovne otvoriť.

5. Plavidlo prestane loviť a vzdiali sa aspoň 2 námorné míle od koncového bodu vlečenia/nasadenia v smere, v ktorom je opätovný kontakt najmenej pravdepodobný. Kapitán koná podľa svojho najlepšieho úsudku založeného na všetkých dostupných zdrojoch informácií.

▼B







KAPITOLA III

KONTROLNÉ OPATRENIA







ODDIEL 1

Monitorovanie rybolovu

Článok 13

Oprávnenie

Jedine plavidlá Spoločenstva s hmotnosťou viac ako 50 brutto registrovaných ton, pre ktoré ich vlajkový členský štát vydal osobitné rybárske povolenie a ktoré sú uvedené v registri plavidiel NAFO, sú za podmienok stanovených v povolení oprávnené loviť, ponechávať na palube, prekladať a vykladať zdroje rybolovu v regulačnej oblasti NAFO.

Článok 14

Zoznam plavidiel

1. Každý členský štát zostaví zoznam plavidiel plaviacich sa pod jeho vlajkou a zaregistrovaných v Spoločenstve, ktoré sú oprávnené loviť v regulačnej oblasti NAFO, a tento zoznam zašle v elektronickej podobe Komisii. Komisia bezodkladne zašle tento zoznam sekretariátu NAFO.

2. Každý členský štát informuje Komisiu v elektronickej podobe o každej zmene a doplnení svojho zoznamu plavidiel plaviacich sa pod jeho vlajkou a zaregistrovaných v Spoločenstve, ktoré sú oprávnené loviť ryby v regulačnej oblasti NAFO, a to najmenej 15 dní pred vstupom plavidla do regulačnej oblasti NAFO. Komisia bezodkladne zašle tieto informácie sekretariátu NAFO.

3. Zoznam uvedený v odseku 2 obsahuje tieto informácie:

a) interné číslo plavidla, ako je vymedzené v prílohe I k nariadeniu Komisie (ES) č. 26/2004 z 30. decembra 2003 o registri rybárskej flotily Spoločenstva ( 13 ), v príslušnom prípade;

b) medzinárodný rádiový volací znak;

c) nájomcu plavidla v príslušnom prípade.

4. V prípade plavidiel, ktoré sa dočasne plavia pod vlajkou členského štátu (prenájom plavidla bez posádky), zaslané informácie ďalej zahŕňajú:

a) dátum, od ktorého je plavidlo oprávnené plaviť sa pod vlajkou členského štátu;

b) dátum, od ktorého členský štát oprávňuje plavidlo podieľať sa na rybolove v regulačnej oblasti NAFO;

c) názov štátu, v ktorom je plavidlo zaregistrované alebo bolo predtým registrované, a dátum, od ktorého sa prestalo plaviť pod vlajkou uvedeného štátu;

d) názov plavidla;

e) úradné registračné číslo plavidla, ktoré mu pridelili príslušné vnútroštátne orgány;

f) domovský prístav plavidla po prevode;

g) meno majiteľa alebo nájomcu plavidla;

h) vyhlásenie, že kapitán dostal kópiu predpisov platných v regulačnej oblasti NAFO;

i) hlavné druhy, ktoré môže plavidlo loviť v regulačnej oblasti NAFO;

j) podoblasti, v ktorých bude plavidlo pravdepodobne loviť.

Článok 15

Prenajímanie plavidiel Spoločenstva

1. Členské štáty môžu súhlasiť s tým, že rybárske plavidlo plaviace sa pod ich vlajkou a oprávnené loviť v regulačnej oblasti NAFO bude predmetom zmluvy o prenájme na využitie čiastočnej alebo celej kvóty a/alebo dní rybolovu pridelených inej zmluvnej strane NAFO. Zmluvy o prenájme týkajúce sa plavidiel, ktoré NAFO alebo iná regionálna organizácia rybného hospodárstva identifikovala ako plavidlá, ktoré sa zúčastnili na nezákonných, nenahlásených a neregulovaných (NNN) rybolovných činnostiach, však nebudú povolené.

2. V deň uzavretia zmluvy o prenájme vlajkový členský štát zašle Komisii tieto informácie a Komisia ich zašle výkonnému tajomníkovi NAFO:

a) svoj súhlas so zmluvou o prenájme;

b) druhy, na ktoré sa prenájom vzťahuje, a rybolovné možnosti pridelené zmluvou o prenájme;

c) lehotu platnosti zmluvy o prenájme;

d) meno nájomcu;

e) zmluvnú stranu, ktorá plavidlo prenajala.

3. Vlajkový členský štát informuje Komisiu o skončení platnosti zmluvy o prenájme a Komisia bezodkladne zašle túto informáciu výkonnému tajomníkovi NAFO.

4. Vlajkový členský štát zabezpečí, aby:

a) plavidlo nebolo počas lehoty prenájmu oprávnené loviť v rámci rybolovných možností pridelených vlajkovému členskému štátu;

b) plavidlo nebolo v rovnakom období oprávnené loviť na základe viac ako jednej zmluvy o prenájme;

c) sa všetky úlovky a vedľajšie úlovky ulovené na základe oznámených zmlúv o prenájme zaznamenali do rybolovného lodného denníka na prenajatom plavidle, oddelene od údajov o inom úlovku zaznamenanom podľa článku 18.

5. Členské štáty nahlásia všetky úlovky a vedľajšie úlovky uvedené v odseku 4 písm. c) Komisii, a to oddelene od ostatných údajov o vnútroštátnych úlovkoch podľa článku 21. Komisia tieto údaje bezodkladne zašle výkonnému tajomníkovi NAFO.

Článok 16

Monitorovanie rybolovného úsilia

1. Každý členský štát prijme potrebné opatrenia na zabezpečenie toho, aby rybolovné úsilie jeho plavidiel bolo primerané rybolovným možnostiam dostupným pre tento členský štát v regulačnej oblasti NAFO.

2. Členské štáty zašlú Komisii plán rybolovu svojich plavidiel, ktoré lovia v regulačnej oblasti NAFO, a to najneskôr do 31. januára každého roku alebo po ňom, najneskôr 30 dní pred začiatkom takejto činnosti. V pláne rybolovu sa okrem iného uvedie plavidlo alebo plavidlá, ktoré sa budú zúčastňovať na takýchto činnostiach, a plánovaný počet dní rybolovu, ktorý tieto plavidlá strávia v regulačnej oblasti NAFO.

3. Členské štáty orientačne informujú Komisiu o plánovaných činnostiach ich plavidiel v iných oblastiach.

4. Tento plán rybolovu predstavuje celkové rybolovné úsilie, ktoré sa má vynaložiť v regulačnej oblasti NAFO, vo vzťahu k rybolovným možnostiam dostupným pre členský štát, ktorý podáva oznámenie.

5. Členské štáty podávajú Komisii najneskôr do 31. januára každého roku správu o plnení svojich plánov rybolovu. Takéto správy obsahujú počet plavidiel, ktoré sa skutočne zúčastnili na rybolovných činnostiach v regulačnej oblasti NAFO, úlovky každého plavidla a celkový počet dní, počas ktorých každé plavidlo v tejto oblasti lovilo. Činnosti plavidiel, ktoré lovia krevety v divíziách 3M a 3L, sa nahlasujú samostatne za každú divíziu.

Článok 17

Systém monitorovania plavidiel (VMS)

1. Členské štáty zabezpečujú, aby sa informácie získané pomocou systému monitorovania plavidiel (VMS) podľa nariadenia Komisie (ES) č. 2244/2003 ( 14 ) týkajúceho sa plavidiel, ktoré sa plavia pod ich vlajkou a lovia v regulačnej oblasti NAFO, v reálnom čase elektronicky zasielali sekretariátu NAFO.

2. Ak niektorý z inšpektorov spozoruje v regulačnej oblasti NAFO rybárske plavidlo, o ktorom nedostal žiadne údaje z VMS v súlade s ochrannými a vynucovacími opatreniami NAFO, bezodkladne o tom informuje kapitána a výkonného tajomníka NAFO.

Článok 18

Prekládky

1. Plavidlá Spoločenstva sa zúčastňujú na operáciách prekládky v regulačnej oblasti NAFO len vtedy, ak na to vopred dostali od svojich príslušných vlajkových štátov súhlas.

2. Plavidlá Spoločenstva sa nezúčastňujú na operáciách prekládky rýb z plavidla alebo na plavidlo nezmluvnej strany, ktoré bolo spozorované alebo inak identifikované ako plavidlo zúčastňujúce sa na rybolovných činnostiach v regulačnej oblasti NAFO.

3. Plavidlá Spoločenstva nahlasujú každú prekládku v regulačnej oblasti NAFO svojim príslušným orgánom. Odovzdávajúce plavidlá vypracúvajú takúto správu aspoň dvadsaťštyri hodín vopred a preberajúce plavidlá najneskôr jednu hodinu po prekládke.

4. Správa uvedená v odseku 3 obsahuje čas, zemepisnú polohu, zaokrúhlenú celkovú hmotnosť v kilogramoch podľa druhov, ktoré sa majú vyložiť alebo naložiť, ako aj volací znak plavidiel zúčastňujúcich sa na prekládke.

5. Preberajúce plavidlo nahlasuje okrem celkového úlovku na palube a celkovej hmotnosti rýb, ktoré sa majú vyložiť, názov prístavu a očakávaný čas pristátia aspoň 24 hodín pred každým pristátím.

6. Členské štáty ihneď odosielajú správy uvedené v odsekoch 3 a 5 Komisii, ktorá ich bezodkladne postupuje sekretariátu NAFO.

Článok 19

Rybolovný lodný denník a lodný denník produkcie a skladovacia schéma

1. Okrem dodržiavania ustanovení článkov 6, 8, 11 a 12 nariadenia (EHS) č. 2847/93 kapitáni plavidiel zapisujú do rybolovného lodného denníka informácie uvedené v prílohe IV.

2. Kapitáni plavidiel Spoločenstva vedú v súvislosti s úlovkami druhov uvedených v článku 15 ods. 1 nariadenia (EHS) č. 2847/93:

a) lodný denník produkcie, v ktorom sa uvádza ich kumulatívna produkcia podľa druhov na palube v hmotnosti produktu uvedenej v kilogramoch;

b) skladovaciu schému, na ktorej je znázornené umiestnenie rôznych druhov v úložných priestoroch. V prípade kreviet majú plavidlá skladovaciu schému, v ktorej sa presne uvádza umiestnenie kreviet vylovených v divízii 3L a v divízii 3M, ako aj množstvá kreviet na palube podľa divízií s hmotnosťou produktu uvedenou v kilogramoch.

3. Lodný denník produkcie a skladovacia schéma uvedené v odseku 2 sa denne aktualizujú za predchádzajúci deň, počítané od 00.00 hod. (UTC) do 24.00 hod. (UTC), a uchovávajú sa na palube, kým sa plavidlo úplne nevyloží.

4. Kapitán plavidla Spoločenstva poskytne potrebnú pomoc, aby bolo možné overiť množstvá deklarované v lodnom denníku produkcie a spracované produkty uskladnené na palube.

▼M1

5. Každé dva roky členské štáty osvedčujú správnosť kapacitných schém pre všetky plavidlá oprávnené loviť podľa článku 14. Kapitán zabezpečí ponechanie kópie tohto osvedčenia na palube, aby ho bolo možné predložiť na požiadanie inšpektorovi.

▼B

Článok 20

Označovanie produktov a oddelené ukladanie

▼M2

1. Všetky spracované ryby ulovené v regulačnej oblasti NAFO sa označujú tak, aby bolo možné identifikovať každý druh a kategóriu produktu, ako sa uvádza v článku 1 nariadenia Rady (ES) č. 104/2000 zo 17. decembra 1999 o spoločnej organizácii trhov s výrobkami rybolovu a akvakultúry ( 15 ), a v prípade kreviet dátum ulovenia použitím trojmiestneho abecedného kódu v prílohe I k uvedenému nariadeniu a kódov formy produktu v prílohe XIV písm. b) k tomuto nariadeniu.

2. Všetky krevety ulovené v divíziách 3L a 3M a všetky halibuty tmavé ulovené v podoblasti 2 a v divíziách 3KLMNO sa označia, že boli ulovené v týchto príslušných zónach.

▼B

3. Vzhľadom na legitímnu bezpečnosť a zodpovednosť kapitána plavidla za plavbu sa uplatňujú tieto zásady:

a) všetky úlovky ulovené v regulačnej oblasti NAFO sa ukladajú oddelene od úlovkov ulovených mimo tejto oblasti. Uchovávajú sa jasne oddelené, napríklad plastickou hmotou, preglejkou alebo pletivom;

b) úlovky rovnakého druhu sa môžu ukladať vo viac ako jednej časti úložného priestoru, ale miesto, na ktoré sa ukladajú, je jasne naznačené v skladovacej schéme uvedenej v článku 19.

Článok 21

Nahlasovanie úlovkov

1. Kapitáni rybárskych plavidiel Spoločenstva zasielajú stredisku monitorovania rybolovu (FMC) svojho vlajkového členského štátu hlásenia o úlovku v súlade s odsekom 2.

2. Hlásenia o úlovku obsahujú:

a) množstvá na palube, keď rybárske plavidlá Spoločenstva vstupujú do regulačnej oblasti NAFO. Hlásenia sa zasielajú najskôr 12 hodín a najneskôr 6 hodín pred každým vstupom do regulačnej oblasti NAFO a uvádza sa v nich dátum, čas, zemepisná poloha plavidla, zaokrúhlená celková hmotnosť podľa druhov vrátane cielene lovených druhov;

b) denné úlovky kreviet ulovené v divízii 3L. Tieto hlásenia sa zasielajú najneskôr do 12.00 hod. UTC nasledujúceho dňa po uskutočnení úlovkov;

c) každý druhý pondelok úlovky sebastesov v podoblasti 2 a v divíziách 1F, 3K a 3M ulovené za obdobie dvoch týždňov, ktoré sa končí o polnoci predchádzajúcu nedeľu. Ak nahromadené úlovky dosiahli 50 % TAC, hlásenie sa podáva týždenne každý pondelok;

d) množstvá na palube, keď plavidlo opúšťa regulačnú oblasť NAFO. Hlásenia sa zasielajú najskôr 8 hodín a najneskôr 6 hodín pred každým vyplávaním z regulačnej oblasti NAFO a obsahujú dátum, čas, zemepisnú polohu plavidla a celkovú zaokrúhlenú hmotnosť podľa druhov;

e) množstvá naložené a vyložené pri každej prekládke rýb počas pobytu plavidla v regulačnej oblasti NAFO. Odovzdávajúce plavidlá zasielajú toto hlásenie aspoň 24 hodín pred prekládkou. Preberajúce plavidlá zasielajú toto hlásenie najneskôr hodinu po prekládke. Tieto hlásenia obsahujú dátum, čas, zemepisnú polohu prekládky a zaokrúhlenú celkovú hmotnosť v kilogramoch podľa druhov, ktoré sa majú vyložiť alebo ktoré sa naložili, a volacie znaky plavidiel, na ktoré alebo z ktorých sa dané množstvá prekladajú. Preberajúce plavidlo nahlasuje celkový úlovok na palube a celkovú hmotnosť rýb, ktoré sa majú vyložiť, názov prístavu a očakávaný čas pristátia aspoň 24 hodín pred každým pristátím;

▼M1

f) úlovok pred vstupom do divízie 3L a výstupom z nej. Tieto hlásenia predkladajú plavidlá, ktoré v divízii 3L lovia krevety, a odosielajú sa jednu hodinu pred prekročením hranice uvedenej divízie. V hlásení sa uvádzajú úlovky vzaté na palubu od posledného hlásenia o úlovku podľa divízie a druhu (3-miestny abecedný kód) v kg zaokrúhlené na najbližších 100 kg.

▼B

3. Každý členský štát zasiela elektronicky hlásenia o úlovkoch po ich prijatí Komisii, ktorá ich zašle sekretariátu NAFO.

4. Členské štáty zaznamenávajú údaje uvedené v hláseniach o úlovkoch do databázy uvedenej v článku 19 ods. 2 nariadenia (EHS) č. 2847/93.

5. Podrobné pravidlá týkajúce sa formátu a špecifikácií pre zasielanie hlásení, uvedené v odseku 2, sú ustanovené v prílohe VII.

Článok 22

Súhrnné nahlasovanie úlovkov a rybolovného úsilia

1. Každý členský oznamuje Komisii do 15. dňa každého mesiaca v elektronickej podobe:

a) množstvá zásob uvedených v prílohe II, ktoré sa vyložili;

b) počet dní rybolovu využitých počas predchádzajúceho mesiaca na lov kreviet v divízii 3M a

c) akékoľvek informácie získané v súlade s článkami 11 a 12 nariadenia (EHS) č. 2847/93.

2. Komisia zhromaždí údaje uvedené v odseku 1 pre všetky členské štáty a zašle ich sekretariátu NAFO do 30 dní od konca toho kalendárneho mesiaca, v ktorom sa úlovky ulovili.







ODDIEL 2

Pozorovatelia

Článok 23

Pridelenie pozorovateľov

1. Členské štáty pridelia pozorovateľov všetkým rybárskym plavidlám, ktoré vykonávajú rybolovné činnosti v regulačnej oblasti NAFO alebo sa do nich chcú zapojiť. Pozorovatelia zostávajú na palube rybárskych plavidiel, na ktoré boli pridelení, až kým ich nenahradia iní pozorovatelia.

2. Okrem prípadov, ktoré nastanú z dôvodu vyššej moci, rybárske plavidlá bez pozorovateľa na palube nedostanú povolenie začať rybolov ani pokračovať v rybolove v regulačnej oblasti NAFO.

3. Pozorovatelia sú primerane kvalifikovaní a skúsení. Majú tieto zručnosti:

a) dostatočné skúsenosti na identifikáciu druhov a výstroja;

b) navigačné zručnosti;

c) dostatočnú znalosť ochranných a vynucovacích opatrení NAFO;

d) schopnosť vykonávať základné vedecké úlohy, napr. odoberanie vzoriek, ak sa to požaduje, a dôsledné pozorovanie a presné zaznamenávanie;

e) dostatočnú znalosť jazyka vlajkového členského štátu pozorovaného plavidla.

4. Členské štáty podniknú všetky príslušné kroky na zabezpečenie toho, aby pozorovatelia boli prijatí na palubu rybárskych plavidiel v stanovenom čase a na určenom mieste, a uľahčia ich odchod po uplynutí obdobia pozorovania.

5. Členské štáty zasielajú Komisii zoznam pozorovateľov, ktorých pridelili podľa odseku 1, a to každý rok do 20. januára a potom bezodkladne po pridelení každého nového pozorovateľa.

Článok 24

Hlavná úloha pozorovateľov

1. Pozorovatelia monitorujú, či rybárske plavidlá dodržiavajú príslušné ochranné a vynucovacie opatrenia NAFO.

2. Všetky povinnosti súvisiace s pozorovaním sa obmedzujú na regulačnú oblasť NAFO.

Článok 25

Zaznamenávanie

Pozorovatelia:

a) vypĺňajú denný záznam o rybolovných činnostiach, ktorý obsahuje aspoň informácie uvedené vo formulári v prílohe VIII;

b) zaznamenávajú výstroj, veľkosť ôk a prídavné zariadenia, ktoré kapitán používa.

Článok 26

Monitorovanie úlovkov

1. Pozorovatelia:

a) pozorujú a odhadujú uskutočnené úlovky na základe jednotlivých parametrov (lokalita, hĺbka, čas, počas ktorého sú siete vo vode);

b) identifikujú zloženie úlovku;

c) monitorujú odhadzovanie jedincov, vedľajšie úlovky a úlovky rýb, ktoré nedosahujú predpísanú veľkosť;

d) overujú zápisy v rybolovnom lodnom denníku a v lodnom denníku produkcie; pri overovaní lodného denníka produkcie sa využíva prepočítavací koeficient, ktorý používa kapitán;

e) overujú hlásenia, ktorými sa oznamujú úlovky.

2. Pri monitorovaní odhadzovania jedincov, vedľajšieho úlovku a úlovkov rýb, ktoré nedosahujú predpísanú veľkosť, v súlade s odsekom 1 písm. c) pozorovatelia zbierajú údaje o odhodených jedincoch a rybách, ktoré nedosahujú predpísanú veľkosť a ktoré sa ponechali na palube, a dodržiavajú pri tom, ak to okolnosti dovoľujú, tento plán odberu vzoriek:

a) pri každom záťahu sa zaznamenáva odhadovaný celkový úlovok podľa druhu, vyjadrený v jednotkách hmotnosti, ako aj odhadované množstvo odhodených jedincov podľa druhu, vyjadrené v jednotkách hmotnosti;

b) z každého 10. záťahu sa odoberie vzorka jednotlivo z každého druhu a okrem hmotností jednotlivých vzoriek sa zistí aj počet jedincov podľa dĺžky reprezentujúci časť úlovku, ktorá sa má vyložiť, a časť úlovku, ktorá sa odhodila;

c) kedykoľvek sa zmení miesto rybolovu podľa článkov 5 a 6.

Článok 27

Ostatné osobitné úlohy

Pozorovatelia:

a) overujú polohu plavidla počas výkonu rybolovných činností;

b) dohliadajú nad prekládkami, ak sa uskutočňujú, z plavidiel, ktoré podliehajú zmluve o prenájme podľa článku 14;

c) monitorujú fungovanie automatických zariadení na diaľkové zaznamenávanie polohy, ak sú tieto zariadenia na palube a ak ich pozorované plavidlo používa;

d) vykonávajú vedeckú činnosť a odber vzoriek, ak to vyžaduje komisia NAFO pre rybolov alebo príslušné orgány vlajkového štátu pozorovaného plavidla.

Článok 28

Správy pozorovateľa

1. Pozorovateľ do 20 dní po ukončení každého rybárskeho výjazdu predkladá správu Komisii a príslušným orgánom daného členského štátu. Ak sa obdobie pridelenia pozorovateľa skončí pred ukončením rybárskeho výjazdu, správa sa predkladá Komisii a príslušným orgánom členského štátu vzhľadom na obdobie pridelenia do 20 dní po skončení obdobia pridelenia. V správe sa zhrnú hlavné zistenia pozorovateľa. Správa sa zasiela Komisii, ktorá ju zasiela sekretariátu NAFO.

2. Pozorovatelia nahlasujú do 24 hodín každý dôkaz o podozrení na závažné porušenie predpisov. Takéto hlásenia sa posielajú inšpekčnému plavidlu NAFO v regulačnej oblasti NAFO, ktoré nahlasuje porušenia predpisov výkonnému tajomníkovi NAFO. Pri komunikácii s inšpekčným plavidlom pozorovatelia používajú stanovený kód.

Článok 29

Preventívne opatrenia

1. Pozorovatelia podniknú všetky príslušné kroky s cieľom zabezpečiť, aby ich prítomnosť na palube rybárskych plavidiel nebránila riadnemu fungovaniu plavidiel vrátane rybolovných činností ani doň nezasahovala.

2. Pozorovatelia rešpektujú majetok a vybavenie na palube rybárskych plavidiel vrátane dôvernosti všetkých dokumentov, ktoré sa týkajú uvedených plavidiel.

Článok 30

Povinnosti kapitána plavidla

1. Kapitáni rybárskych plavidiel Spoločenstva prijímajú pridelených pozorovateľov a spolupracujú s nimi tak, aby im umožnili vykonávať ich povinnosti počas ich pobytu na palube plavidiel.

2. Kapitán plavidla určeného na prijatie pozorovateľa na palubu podnikne všetky potrebné kroky s cieľom umožniť príchod a odchod daného pozorovateľa. Počas pobytu na palube sa pozorovateľovi poskytuje vhodné a primerané ubytovanie a pracovné zariadenia.

3. Kapitán plavidla dovolí pozorovateľovi nahliadnuť do dokumentov plavidla (rybolovný lodný denník, lodný denník produkcie, kapacitná schéma a skladovacia schém) a prezrieť si rôzne časti plavidla vrátane, ak je to potrebné, úlovku ponechaného na palube a úlovku, ktorý sa má odhodiť, aby mu umožnil splniť jeho povinnosti.

4. Kapitán je včas informovaný o dátume a o mieste prijatia pozorovateľov a o pravdepodobnej dĺžke trvania pozorovania.

▼M1

5. Kapitánovi pozorovaného plavidla sa môže na jeho vlastnú žiadosť poskytnúť kópia správy pozorovateľa uvedená v článku 28 ods. 1.

▼B

Článok 31

Náklady

Všetky náklady, ktoré vzniknú činnosťou pozorovateľov podľa tohto oddielu, znášajú členské štáty. Členské štáty môžu účtovať tieto náklady čiastočne alebo v plnej výške prevádzkovateľom svojich plavidiel.

Článok 32

Nadväzujúce opatrenia

▼M1

1. Príslušné orgány členských štátov, ktoré dostanú správu pozorovateľa v súlade s článkom 28, vyhodnotia obsah a závery danej správy.

▼B

2. V prípade, že zo správy vyplýva, že pozorované plavidlo vykonávalo rybolovné praktiky, ktoré sú v rozpore s ochrannými a vynucovacími opatreniami NAFO, orgány uvedené v odseku 1 prijmú všetky príslušné opatrenia, aby záležitosť vyšetrili a zamedzili opakovaniu takýchto praktík.







ODDIEL 3

Program pre pozorovateľov, satelitné sledovanie a elektronické podávanie správ

Článok 33

Pravidlá uplatňovania

1. Odchylne od ustanovení článku 23 členské štáty môžu povoliť rybárskym plavidlám, ktoré sa plavia pod ich vlajkou, aby začali vykonávať a vykonávali rybolovné činnosti v regulačnej oblasti NAFO bez prítomnosti prideleného pozorovateľa za podmienok ustanovených v tomto oddiele.

2. Plavidlá môžu vykonávať rybolovné činnosti bez prítomnosti pozorovateľa podľa odseku 1 pod podmienkou, že sú splnené tieto požiadavky:

a) na palube sú inštalované potrebné technické zariadenia na zasielanie elektronických správ pozorovateľa a hlásení o úlovku;

b) sekretariát NAFO a inšpekčné plavidlá pôsobiace v regulačnej oblasti NAFO otestovali technické zariadenia uvedené v písmene a) a zistilo sa, že sú na 100 % spoľahlivé, a

c) správy VMS sa zasielajú každú hodinu.

Článok 34

Povinnosti členských štátov

1. Členské štáty oznamujú Komisii názvy plavidiel, ktoré majú v úmysle uplatňovať ustanovenia tohto oddielu, najneskôr 30 dní pred začiatkom rybárskej sezóny. Komisia bezodkladne zašle tieto informácie sekretariátu NAFO.

2. Členské štáty oznamujú Komisii názvy plavidiel, ktoré uplatňujú ustanovenia tohto oddielu, a obdobie, počas ktorého nie je na palubu pridelený žiadny pozorovateľ. Komisia ihneď zašle tieto informácie sekretariátu NAFO.

3. Členské štáty, ktorých plavidlo alebo plavidlá uplatňujú ustanovenia tohto oddielu, povolia tomuto plavidlu alebo plavidlám, aby vykonávali rybolovné činnosti v regulačnej oblasti NAFO bez prítomnosti pozorovateľa najviac 75 % času, keď toto plavidlo alebo tieto plavidlá pôsobia v regulačnej oblasti počas roka.

4. Členské štáty zabezpečia, aby bol pre druh rybolovu, ktorý plavidlá vykonávajú, počet plavidiel plaviacich sa pod ich vlajkou s pozorovateľom a bez neho vyvážený.

Článok 35

Povinnosť kapitánov a pozorovateľov

1. Kapitáni plavidiel a pozorovatelia, ktorí uplatňujú ustanovenia tohto oddielu, zasielajú každodenné hlásenia podľa divízií.

2. Každodenné hlásenia sa zasielajú sekretariátu NAFO prostredníctvom FMC vlajkového štátu najneskôr do 12.00 hod. UTC. Obdobie, na ktoré sa hlásenie vzťahuje, je od 00.01 hod. do 24.00 hod. predchádzajúceho dňa.

3. Úlovok zaznamenaný v každodennom hlásení kapitána zodpovedá úlovkom zaznamenaným v rybolovnom lodnom denníku.

4. Každodenné hlásenia prípadne obsahujú množstvá podľa divízií z týchto kategórií:

a) denný úlovok ponechaný na palube podľa druhov;

b) odhodené množstvá;

c) ryby, ktoré nedosahujú predpísanú veľkosť.

5. Formát hlásenia o dennom úlovku (CAX) a správy pozorovateľa (OBR) sa uvádzajú v prílohe XIVa).

6. Pozorovatelia na palube plavidiel, ktoré uplatňujú ustanovenia tohto oddielu, okrem svojich povinností podľa kapitoly III oddielu 2 podávajú denne elektronickými kanálmi prostredníctvom FMC správy sekretariátu NAFO (správa OBR) o svojich povinnostiach opísaných v článku 26 ods. 1.

Článok 36

Technická porucha

Ak elektronické prostriedky na zasielanie každodenných správ do a z FMC nefungujú, kapitán alebo pozorovateľ pokračuje v každodennom podávaní hlásení inými prostriedkami a na palube uchováva písomný záznam o tomto zasielaní, ktorý je k dispozícii pre inšpektorov.

Článok 37

Porušenia predpisov

V prípade, že je plavidlo bez pozorovateľa obvinené z porušovania predpisov, uplatňujú sa ustanovenia kapitoly IV oddielu 5. V prípade, že plavidlo po tomto porušení predpisov nezmení smer plavby, bezodkladne naň nastúpi pozorovateľ.

Článok 38

Správy o vykonávaní

Členské štáty podávajú Komisii najneskôr do 15. februára každého roku správu o vykonávaní ustanovení tohto oddielu. Táto správa okrem iného obsahuje informácie o celkovom súlade dotknutých plavidiel, pričom sa uvedie porovnanie medzi plavidlami s pozorovateľmi a bez nich, možnom ušetrení nákladov pre toto odvetvie a orgány členských štátov, o interakcii s inými prostriedkami kontroly, ako aj o technickom fungovaní a spoľahlivosti operačných systémov.







KAPITOLA IV

INŠPEKCIA A DOZOR NA MORI







ODDIEL 1

Všeobecné ustanovenia

Článok 39

Všeobecné pravidlá inšpekcie a dozoru

1. Komisia a/alebo členské štáty pridelia inšpektorov, ktorí budú vykonávať dozor a inšpekcie v regulačnej oblasti NAFO v súlade s ochrannými a vynucovacími opatreniami NAFO. Môžu vymenovať aj praktikantov, ktorí budú inšpektorov sprevádzať.

2. Členské štáty a Komisia zabezpečia, aby inšpektori vykonávali svoje povinnosti v súlade s pravidlami ustanovenými v pláne NAFO. Inšpektori zostávajú pod operačnou kontrolou svojich príslušných orgánov a zodpovedajú sa im.

3. Každý členský štát a Komisia zabezpečujú, aby inšpektori Spoločenstva vykonávali inšpekcie nediskriminačným spôsobom a v súlade s ochrannými a vynucovacími opatreniami NAFO.

4. Počet inšpekcií vychádza z veľkosti flotíl zmluvných strán prítomných v regulačnej oblasti NAFO, pričom sa zohľadní čas strávený v oblasti, veľkosť úlovkov a záznamy o súlade.

5. Inšpektori okrem svojich funkcií podľa ochranných a vynucovacích opatrení NAFO vykonávajú inšpekciu plavidiel Spoločenstva v regulačnej oblasti NAFO s cieľom zistiť, či dodržiavajú akékoľvek iné ochranné a kontrolné opatrenie Spoločenstva, ktoré sa na tieto plavidlá uplatňujú.

6. Inšpektori sa môžu nalodiť na akékoľvek plavidlo členského štátu, ktoré vykonáva alebo je pripravené vykonávať inšpekčné povinnosti v regulačnej oblasti NAFO.

7. Inšpektori pracujúci v regulačnej oblasti NAFO pravidelne koordinujú svoje činnosti s inými inšpektormi NAFO pôsobiacimi v regulačnej oblasti NAFO s cieľom vymeniť si informácie o pozorovaniach a nalodeniach alebo iné dôležité informácie.

Článok 40

Inšpekčné prostriedky

Členské štáty alebo Komisia dajú svojim inšpektorom k dispozícii primerané prostriedky, aby mohli vykonávať svoje dozorné a inšpekčné úlohy. Na tento účel pridelia na plán NAFO inšpekčné plavidlá.

Článok 41

Programovanie

1. Za Spoločenstvo koordinuje dozorné a inšpekčné činnosti Agentúra pre kontrolu rybného hospodárstva Spoločenstva. Na tento účel môže po dohode s dotknutými členskými štátmi vypracovať spoločné operačné programy dozoru a inšpekcie. Členské štáty, ktorých plavidlá vykonávajú rybolov v regulačnej oblasti NAFO, prijmú potrebné opatrenia na umožnenie vykonávania týchto programov, najmä pokiaľ ide o požadované ľudské a materiálne zdroje a obdobia a zóny, v ktorých sa tieto zdroje majú nasadiť.

2. Pri vypracúvaní spoločných operačných programov dozoru a inšpekcie Agentúra pre kontrolu rybného hospodárstva Spoločenstva a členské štáty zabezpečia, aby bolo v oblasti prítomné inšpekčné plavidlo Spoločenstva alebo aby sa uzavrela dohoda s inou zmluvnou stranou na zabezpečenie prítomnosti inšpekčného plavidla, ak vykonáva rybolovné činnosti v regulačnej oblasti NAFO naraz viac ako 15 rybárskych plavidiel Spoločenstva.

3. Členské štáty oznamujú Agentúre pre kontrolu rybného hospodárstva Spoločenstva každý rok do 15. októbra mená inšpektorov a názvy inšpekčných plavidiel, ktoré majú v úmysle prideliť na plán NAFO počas nasledujúceho roku. Takéto oznámenie obsahuje názov, rádiový volací znak a komunikačnú kapacitu pridelených inšpekčných plavidiel. Agentúra pre kontrolu rybného hospodárstva Spoločenstva na základe týchto informácií vypracuje v spolupráci s členskými štátmi plán účasti Spoločenstva na pláne NAFO v nasledujúcom kalendárnom roku, ktorý zašle sekretariátu NAFO a členským štátom.

4. Členské štáty informujú elektronicky Agentúru pre kontrolu rybného hospodárstva Spoločenstva o dátume a čase začiatku a ukončenia činností inšpekčných plavidiel.







ODDIEL 2

Dozorný postup

Článok 42

Dozorný postup

1. Inšpektori vykonávajú dozor na základe pozorovaní rybárskych plavidiel z plavidla prideleného na plán NAFO. Keď inšpektor spozoruje plavidlo zmluvnej strany NAFO a takéto spozorovanie nezodpovedá iným informáciám, ktoré má k dispozícii, svoje zistenia zaznamená do dozornej správy, pričom použije formulár uvedený v prílohe XI, a túto správu zašle svojim orgánom. Správa obsahuje fotografie plavidla, na ktorých je zaznamenaná poloha, dátum a čas vyhotovenia fotografií.

2. Členské štáty bezodkladne zašlú elektronicky dozornú správu vlajkovému štátu pozorovaného plavidla alebo orgánom, ktoré tento štát určil, podľa oznámenia sekretariátu NAFO, ako aj sekretariátu NAFO a Komisii. Vlajkovému štátu dotknutého plavidla na jeho žiadosť zašlú aj originál každej dozornej správy.

3. Členské štáty po prijatí dozornej správy o ich plavidlách bezodkladne reagujú a vykonávajú ďalšie potrebné vyšetrovanie, ktoré im umožní stanoviť vhodné nadväzujúce opatrenia.

4. Do 15. februára každého roku členské štáty podajú Komisii správu o vykonaných opatreniach, pokiaľ ide o dozorné správy týkajúce sa ich plavidiel za predchádzajúci rok. V prípadoch, keď nadväzujúce opatrenia vedú k uloženiu sankcií, tieto sankcie sa podrobne opíšu. Každý rok do 1. marca Komisia zašle tieto informácie sekretariátu NAFO.







ODDIEL 3

Inšpekčný postup

Článok 43

Všeobecné ustanovenia

1. Ak sa inšpekcia vykonáva počas dňa v podmienkach normálnej viditeľnosti, inšpekčné plavidlá vztýčia vlajku NAFO, aby signalizovali, že inšpektori vykonávajú inšpekciu podľa plánu NAFO. Vlajku vztýčia aj plavidlá prepravujúce inšpektorov k rybárskej lodi, stačí aj na pol žrde.

2. Inšpekcie plavidiel, ktoré sú zapojené do výskumu, sa obmedzia na presvedčenie sa o tom, že plavidlo nevykonáva komerčnú rybolovnú činnosť.

3. Inšpektori nenarúšajú schopnosť kapitánov komunikovať s orgánmi ich vlajkového štátu počas naloďovania a inšpekcie.

4. Inšpekčné plavidlá manévrujú v bezpečnej vzdialenosti od rybárskeho plavidla v súlade s pravidlami dobrej námorníckej praxe.

5. Inšpektori sa vyhýbajú používaniu sily okrem prípadov a v takej miere, v akej je to nevyhnutné na zaručenie ich bezpečnosti. Pri vykonávaní inšpekcií na palube rybárskych plavidiel inšpektori nenosia strelné zbrane.

6. Inšpekcie sa vykonávajú takým spôsobom, aby plavidlu spôsobili čo najmenšie ťažkosti a aby čo najmenej narušili jeho činnosť a úlovky.

Článok 44

Naloďovanie

1. Inšpektori a praktikanti majú pri nastupovaní na palubu rybárskeho plavidla pri sebe doklad totožnosti, ktorý vydal sekretariát NAFO, a predkladajú ho.

2. Inšpektori nenastupujú do plavidla bez predchádzajúceho oznámenia tomuto plavidlu rádiom alebo bez toho, aby plavidlo dostalo príslušný signál pomocou medzinárodného signálneho kódu vrátane podrobných údajov o inšpekčnej skupine a inšpekčnej platforme.

3. Inšpektori nevyžadujú, aby plavidlo, na ktoré nastupujú, zastavilo alebo manévrovalo počas rybolovu alebo aby ukončilo spúšťanie rybárskeho výstroja do vody alebo jeho vyťahovanie. Inšpektori však môžu žiadať prerušenie alebo zdržanie spúšťania rybárskeho výstroja do vody, kým nenastúpia na plavidlo, takéto zdržanie však v žiadnom prípade nemôže trvať dlhšie ako 30 minút po prijatí signálu uvedeného v odseku 2.

Článok 45

Činnosti na palube

1. Inšpekčné skupiny pozostávajú najviac z dvoch inšpektorov. Ak to podmienky v plavidle umožňujú, inšpektorov môže sprevádzať inšpekčný praktikant, ktorý sa predstaví kapitánovi rybárskeho plavidla. Činnosti praktikantov sa obmedzujú na pozorovanie inšpekcie, ktorú vykonávajú inšpektori.

2. Inšpekcia netrvá dlhšie ako tri hodiny alebo ako čas, kým sa sieť a úlovok nevytiahne a neskontroluje, podľa toho, čo trvá dlhšie. Ak sa zistí nejaké porušenie predpisov, inšpektori môžu zostať na palube počas obdobia, ktoré je nevyhnutné na ukončenie ich povinností, ako sa uvádza v článkoch 48 a 51. Inšpektor podľa okolností opustí plavidlo do jednej hodiny po ukončení pôvodnej inšpekcie alebo po ukončení svojich povinností podľa článku 48.

3. Prijmú sa preventívne opatrenia s cieľom zabrániť poškodeniu obalu, balenia, kartónov alebo iných kontajnerov a obsahu. Kartóny a kontajnery sa otvárajú takým spôsobom, ktorý umožní okamžité opätovné zapečatenie, zabalenie a uskladnenie.

4. Inšpektori prepočítavajú záznamy o hmotnosti produkcie v lodných denníkoch produkcie na živú hmotnosť tak, aby bolo možné overiť záznamy v lodnom denníku, ktoré sa uvádzajú v živej hmotnosti. Inšpektori sa riadia prepočítavacími koeficientmi, ktoré používa kapitán plavidla.

5. Inšpektori sú oprávnení preskúmať všetky relevantné časti, paluby a priestory rybárskeho plavidla, spracované a nespracované úlovky, siete a iný výstroj, zariadenie a akékoľvek dôležité dokumenty, ktoré sú potrebné na overenie súladu s ochrannými a vynucovacími opatreniami NAFO.

6. Inšpektori môžu pri vykonávaní inšpekcie požiadať kapitána o akúkoľvek pomoc, ktorú môžu potrebovať. Kapitán môže mať pripomienky k inšpekčnej správe, ktorú musia podpísať inšpektori po dokončení inšpekcie. Kópia inšpekčnej správy sa odovzdá kapitánovi rybárskeho plavidla.

Článok 46

Vypracúvanie inšpekčných správ

1. Inšpektori vypracúvajú inšpekčnú správu, pričom používajú formulár uvedený v prílohe IX, a zasielajú ju svojim orgánom.

2. Inšpektori zhrnú zo záznamov v lodnom denníku pre daný rybársky výjazd úlovok plavidla z regulačnej oblasti NAFO podľa druhov a divízií a tento súhrn uvedú v bode 14 inšpekčnej správy.

3. V prípade rozdielu medzi zaznamenanými úlovkami a odhadmi inšpektora môže inšpektor opätovne skontrolovať výpočty, postupy, príslušnú dokumentáciu a úlovok na palube plavidla. Akékoľvek takéto rozdiely sa uvedú v bode 18 inšpekčnej správy.

Článok 47

Povinnosti kapitánov rybárskych plavidiel počas inšpekcie

Kapitán rybárskeho plavidla Spoločenstva, na ktoré nastupujú inšpektori a na ktorom sa vykonáva inšpekcia:

a) umožní bezpečné a účinné nalodenie v súlade s dobrou námorníckou praxou, keď mu plavidlo alebo vrtuľník, ktorý preváža inšpektora, dá príslušný signál v medzinárodnom signálnom kóde;

▼M1

b) poskytne naloďovací rebrík vyhotovený a používaný spôsobom opísaným v ochranných a vynucovacích opatreniach NAFO;

▼M1

ba) ak sa poskytuje mechanický výťah, zabezpečí, aby jeho prídavné zariadenie bolo takého typu, ktorý schválila vnútroštátna správa. Je navrhnutý a vyhotovený spôsobom, ktorým sa zabezpečí, aby inšpektor mohol nastúpiť na palubu a vystúpiť z nej bezpečným spôsobom vrátane bezpečného výstupu z výťahu na palubu a späť. Naloďovací rebrík, ktorý je v súlade s písmenom b), je umiestnený na palube v blízkosti výťahu a pripravený na okamžité použitie;

▼B

c) spolupracuje a pomáha pri inšpekcii rybárskeho plavidla vykonávanej v súlade s postupmi ustanovenými v tomto nariadení; zabezpečuje bezpečnosť inšpektorov a nebráni im pri výkone ich povinností, nezastrašuje ich ani ich neruší;

d) dovolí inšpektorom komunikovať s orgánmi vlajkového štátu a štátu vykonávajúceho inšpekciu;

e) umožňuje prístup do častí, na paluby a do priestorov plavidla, k spracovaným alebo nespracovaným úlovkom, k sieťam a inému výstroju, k zariadeniu, k dokladom o registrácii, k výkresom alebo opisom priestorov na uskladňovanie rýb, k lodným denníkom produkcie a skladovacím schémam a k akýmkoľvek iným dôležitým dokumentom a poskytuje možnú a primeranú pomoc, aby sa overilo, že uloženie zodpovedá skladovacím schémam;

f) umožňuje bezpečné vylodenie inšpektorov;

▼M2

g) poskytne inšpektorovi na požiadanie súradnice začiatku a konca akéhokoľvek pokusného vlečenia vykonaného v súlade s článkom 6 ods. 4.

▼B

Článok 48

Zasielanie inšpekčných správ

1. Členský štát, ktorý vykonáva inšpekciu, zašle originál inšpekčnej správy NAFO vypracovanej v súlade s článkom 45 ods. 1 Komisii do 20 dní po návrate inšpekčného plavidla do prístavu. Komisia ju do 30 dní po návrate inšpekčného plavidla do prístavu zašle vlajkovému štátu plavidla, na ktorom sa inšpekcia uskutočnila, a kópiu zašle sekretariátu NAFO.

2. V prípade zistenia porušenia predpisov alebo rozdielu medzi zaznamenanými úlovkami a odhadmi inšpektorov, pokiaľ ide o úlovky na palube, sa originál inšpekčnej správy s podpornými dokumentmi vrátane kópií fotografií čo najskôr po návrate inšpekčného plavidla do prístavu zašle Komisii. Komisia túto dokumentáciu zašle do 10 dní po návrate inšpekčného plavidla do prístavu vlajkovému štátu inšpekčného plavidla a kópiu zašle sekretariátu NAFO.

3. Inšpektor v prípade, že nastane situácia uvedená v odseku 2, vydá aj vyhlásenie, ktoré predstavuje predbežné oznámenie o predpokladanom porušení predpisov. V takomto vyhlásení sa citujú informácie uvedené v bodoch 16, 18 a 20 inšpekčnej správy a podrobne sa opisuje základ vydania súdneho predvolania pre porušenie predpisov a dôkaz na podporu predvolania. Inšpektor Spoločenstva zašle vyhlásenie v pracovný deň nasledujúci po inšpekcii prostredníctvom Komisie vlajkovému štátu a sekretariátu NAFO.

4. Inšpektori poskytujú Komisii každých 10 dní zoznam plavidiel, na ktorých sa vykonala inšpekcia. Komisia vyhotovuje každý mesiac zoznam plavidiel, na ktorých sa vykonala inšpekcia, a tento zoznam zasiela sekretariátu NAFO.







ODDIEL 4

Porušenie predpisov

Článok 49

Postupy pri porušení predpisov

1. Ak inšpektori zistia, že došlo k porušeniu ochranných a vynucovacích opatrení NAFO:

a) uvedú porušenie predpisov vo svojej inšpekčnej správe, záznam podpíšu a vyžiadajú si protipodpis kapitána;

b) vyhotovia a podpíšu zápis v rybolovnom lodnom denníku alebo v inej príslušnej dokumentácii s uvedením dátumu, miesta a druhu zisteného porušenia predpisov. Inšpektor môže vyhotoviť kópiu akéhokoľvek dôležitého záznamu v rybolovnom lodnom denníku alebo v inej príslušnej dokumentácii a požiadať kapitána, aby písomne potvrdil pravosť kópie na každej jej strane;

c) v prípade potreby zdokumentujú porušenie predpisov fotografiami výstroja a úlovku. Inšpektor v takomto prípade odovzdá jednu kópiu fotografie kapitánovi a druhú kópiu fotografie priloží k správe;

d) pokúsia sa bezodkladne komunikovať s inšpektorom alebo určenými orgánmi vlajkového štátu rybárskeho plavidla, na ktorom sa vykonáva inšpekcia;

e) bezodkladne zašlú inšpekčnú správu, ako aj predbežné oznámenie o porušení predpisov uvedené v článku 47 ods. 3 svojim orgánom.

2. Inšpektori môžu žiadať, aby kapitán odstránil ktorúkoľvek časť rybárskeho výstroja, ktorá sa javí byť v rozpore s ochrannými a vynucovacími opatreniami NAFO. Inšpektor bezpečne pripevní na ktorúkoľvek časť výstroja, ktorá sa javí byť v rozpore s opatreniami, inšpekčnú pečať NAFO v súlade s prílohou X a túto skutočnosť zaznamená do inšpekčnej správy. Tento výstroj je zapečatený dovtedy, kým ho nepreskúmajú príslušné orgány zmluvnej strany plavidla.

Článok 50

Nadväzujúce opatrenia v prípade porušení predpisov

1. Príslušné orgány členského štátu, ktoré sa oboznámili s porušením predpisov jedným z jeho plavidiel, okamžite a v plnom rozsahu vyšetria toto porušenie s cieľom získať potrebné dôkazy, ktoré v prípade potreby zahŕňajú fyzickú inšpekciu dotknutého plavidla.

2. Príslušné orgány členského štátu prijmú okamžité súdne a správne opatrenia v súlade s ich vnútroštátnymi právnymi predpismi proti štátnym príslušníkom zodpovedným za plavidlo plaviace sa pod ich vlajkou v prípadoch, keď sa nerešpektovali opatrenia, ktoré prijala NAFO.

3. Príslušné orgány vlajkového členského štátu zabezpečia, aby postupy začaté podľa odseku 2 boli v súlade s príslušnými ustanoveniami vnútroštátneho práva spôsobilé poskytnúť účinné opatrenia, ktoré sú adekvátne z hľadiska prísnosti, zabezpečujú súlad, zbavujú porušovateľov ekonomických výhod z porušenia predpisov a účinne odrádzajú od budúcich porušení predpisov.







ODDIEL 5

Závažné porušenia predpisov

Článok 51

Zoznam závažných porušení predpisov

Za závažné sa považujú tieto porušenia predpisov:

a) rybolov na základe „spoločnej“ kvóty bez predchádzajúceho oznámenia výkonnému tajomníkovi NAFO alebo viac ako sedem pracovných dní po oznámení výkonného tajomníka NAFO o tom, že rybolov sa uzavrel na základe „spoločnej“ kvóty pre túto populáciu alebo druh;

b) cielený rybolov určitej populácie, ktorá podlieha moratóriu alebo ktorej rybolov je zakázaný;

c) cielený rybolov populácií alebo druhov po dátume, keď vlajkový štát plavidla, na ktorom sa vykonala inšpekcia, oznámil výkonnému tajomníkovi NAFO, že jeho plavidlá ukončia cielený rybolov týchto populácií alebo druhov;

d) rybolov v uzavretej oblasti alebo pomocou výstroja, ktorý je v osobitnej oblasti zakázaný;

e) nedodržanie predpísanej veľkosti ôk;

f) rybolov bez platného povolenia vydaného vlajkovou zmluvnou stranou;

g) chybné zaznamenanie úlovkov;

h) rušenie satelitného monitorovacieho systému;

i) porušenie povinnosti nahlasovania úlovkov;

j) bránenie inšpektorom alebo pozorovateľom vo výkone ich povinností.

Článok 52

Činnosti inšpektora

1. Ak inšpektori obvinia plavidlo zo závažného porušenia predpisov uvedeného v článku 51, bezodkladne to oznámia vlajkovému štátu, svojim orgánom, Komisii a sekretariátu NAFO.

2. V prípade závažného porušenia predpisov inšpektori prijmú všetky opatrenia potrebné na zaručenie bezpečnosti a kontinuitu dôkazov vrátane prípadného zapečatenia úložného priestoru plavidla na účely jeho následnej inšpekcie v prístave. Kapitán na základe žiadosti inšpektora ukončí všetky rybolovné činnosti, ktoré podľa inšpektora predstavujú závažné porušenie predpisov.

3. Počas prítomnosti inšpektora na palube kapitán nesmie pokračovať v rybolove, kým inšpektor nie je presvedčený, že sa závažné porušenie predpisov nebude opakovať, a to buď na základe opatrení, ktoré prijal kapitán plavidla, alebo na základe komunikácie inšpektora s iným inšpektorom alebo príslušným orgánom vlajkového štátu plavidla, na ktorom sa vykonáva inšpekcia.

4. Inšpektori môžu zostať na palube rybárskeho plavidla dovtedy, kým nezískajú príslušné informácie o porušení predpisov. Počas tohto obdobia inšpektori dokončia inšpekciu a potom plavidlo opustia. Inšpektori však môžu zostať na palube plavidla, ak sa im podarí nadviazať spojenie s príslušnými orgánmi zmluvnej strany plavidla, na ktorom sa vykonáva inšpekcia, a ak tieto orgány s tým súhlasia. Ak sa im v primeranej lehote nepodarí nadviazať spojenie s danými príslušnými orgánmi, opustia plavidlo, na ktorom vykonali inšpekciu, a čo najskôr s nimi nadviažu spojenie.

5. Členský štát alebo Komisia vykonávajúca inšpekciu prijme so súhlasom vlajkového štátu rozhodnutie o tom, či inšpektor zostane na palube počas zmeny trasy plavidla v súlade s článkom 54 ods. 1. Členský štát a Komisia vykonávajúce inšpekciu rozhodnú aj o tom, či bude inšpektor prítomný počas dôkladnej inšpekcie plavidla v prístave v súlade s článkom 53 ods. 3. Členské štáty bezodkladne informujú Komisiu o rozhodnutiach, ktoré prijali v súlade s týmto odsekom.

Článok 53

Inšpekcia vykonaná inšpektorom povereným vlajkovým členským štátom

1. Ak vlajkový členský štát dostane od inšpektora informáciu, že existuje podozrenie, že rybárske plavidlo plaviace sa pod jeho vlajkou sa dopustilo závažného porušenia predpisov, alebo ak takúto informáciu dostane Komisia, vlajkový členský štát a Komisia sa o tom bezodkladne navzájom informujú.

2. Vlajkový členský štát po tom, ako mu iná zmluvná strana oznámi, že plavidlo Spoločenstva sa dopustilo závažného porušenia predpisov, v spolupráci s Komisiou zabezpečí, aby riadne poverený inšpektor vykonal do 72 hodín na danom plavidle inšpekciu.

3. Riadne poverený inšpektor nastúpi na palubu dotknutého rybárskeho plavidla a preskúma dôkaz o porušení predpisov, na ktoré existuje podozrenie, a výsledky tohto preskúmania zašle čo najskôr príslušnému orgánu vlajkového štátu a Komisii.

Článok 54

Zmena trasy

1. Po oznámení výsledkov a v prípade, že porušenie predpisov, na ktoré existuje podozrenie, je závažné, vlajkový členský štát plavidla, na ktorom sa vykonáva inšpekcia, ak ho na to situácia oprávňuje, do 24 hodín sám požiada alebo poverí riadne povereného inšpektora, aby požiadal, aby sa dané plavidlo dostavilo do určeného prístavu. Týmto prístavom je St. Johns alebo Halifax v Kanade, St. Pierre vo Francúzsku alebo jeho domovský prístav, ak vlajkový členský štát neurčí iný prístav.

2. Lehotu 24 hodín uvedenú v odseku 1 môže Komisia na základe písomnej žiadosti vlajkového členského štátu predĺžiť najviac na 72 hodín.

3. Ak vlajkový členský štát nepožaduje zmenu trasy plavidla, aby sa dostavilo do prístavu, Komisii bezodkladne oznámi dôvody svojho rozhodnutia. Komisia toto rozhodnutie a jeho zdôvodnenie včas oznámi sekretariátu NAFO.

Článok 55

Inšpekcia v prístave po zmene trasy

1. Plavidlo, pri ktorom existuje podozrenie, že sa dopustilo závažného porušenia predpisov, prejde po príchode do určeného prístavu dôkladnou inšpekciou na základe právomoci vlajkového členského štátu a v prítomnosti inšpektora ktorejkoľvek inej zmluvnej strany, ktorá sa chce na nej zúčastniť. Použije sa správa o inšpekcii v prístave uvedená v prílohe XII.

2. Vlajkový členský štát bezodkladne informuje Komisiu o výsledku dôkladnej inšpekcie a o opatreniach, ktoré prijal v dôsledku porušenia predpisov vrátane opatrení prijatých s cieľom zabrániť zopakovaniu takéhoto porušenia predpisov.

Článok 56

Zlepšené nadväzujúce opatrenia v súvislosti s niektorými závažnými porušeniami predpisov

1. Okrem ustanovení tohto oddielu, a najmä článkov 54 a 55, vlajkový členský štát prijme opatrenia podľa tohto oddielu, ak sa plavidlo plaviace sa pod jeho vlajkou dopustilo jedného z týchto závažných porušení predpisov:

a) cielený rybolov populácie, ktorá podlieha moratóriu alebo ktorej rybolov je zakázaný;

b) chybné zaznamenanie úlovkov. Aby sa mohlo uvažovať o nadväzujúcich opatreniach, rozdiel medzi odhadom inšpektora, pokiaľ ide o spracovaný úlovok na palube podľa druhov alebo celkovo, a číselnými údajmi zaznamenanými v lodnom denníku produkcie musí byť 10 ton alebo 20 %, podľa toho, čo je väčšie, vypočítaný ako percento číselných údajov v lodnom denníku produkcie. Na výpočet odhadu úlovku na palube sa použije koeficient využitia úložného priestoru dohodnutý medzi inšpektormi zmluvnej strany, ktorá vykonáva inšpekciu, a zmluvnou stranou plavidla, na ktorom sa inšpekcia vykonáva;

c) zopakovanie rovnakého závažného porušenia predpisov uvedeného v článku 51, ktoré sa potvrdilo v súlade s článkom 52 ods. 4, za 100-dňové obdobie alebo počas rybárskeho výjazdu, podľa toho, čo je kratšie.

2. Vlajkový členský štát zabezpečí, aby po inšpekcii uvedenej v odseku 3 dotknuté plavidlo ukončilo všetky rybolovné činnosti a aby sa začalo vyšetrovanie závažného porušenia predpisov.

3. Ak v regulačnej oblasti nie je prítomný žiadny inšpektor ani iná osoba určená vlajkovým členským štátom plavidla na vykonanie vyšetrovania uvedeného v odseku 1, vlajkový členský štát požiada plavidlo, aby sa okamžite dostavilo do prístavu, v ktorom sa môže začať vyšetrovanie.

4. Po dokončení vyšetrovania akéhokoľvek závažného porušenia predpisov týkajúceho sa chybného zaznamenania úlovku uvedeného v odseku 1 písm. b) vlajkový členský štát zabezpečí, aby sa na základe jeho právomoci uskutočnila v prístave fyzická inšpekcia a vyčíslenie celkového úlovku na palube. Takáto inšpekcia sa môže uskutočniť v prítomnosti inšpektora ktorejkoľvek inej zmluvnej strany, ktorá sa chce na nej zúčastniť, pod podmienkou súhlasu vlajkového členského štátu.

5. Ak sa vyžaduje, aby sa plavidlo dostavilo do prístavu podľa odsekov 2, 3 a 4, inšpektor inej zmluvnej strany môže vstúpiť na palubu a/alebo zostať na palube plavidla počas jeho plavby do prístavu pod podmienkou, že príslušný orgán členského štátu plavidla, na ktorom sa vykonáva inšpekcia, nevyžaduje, aby inšpektor plavidlo opustil.

Článok 57

Vynucovacie opatrenia

1. Každý vlajkový členský štát prijme vynucovacie opatrenia vo vzťahu k plavidlu, ak sa v súlade s jeho zákonmi stanoví, že sa toto rybárske plavidlo plaviace sa pod jeho vlajkou dopustilo závažného porušenia predpisov uvedeného v článku 56.

2. Medzi opatrenia uvedené v odseku 1 môžu patriť, najmä v závislosti od závažnosti priestupku a v súlade s príslušnými ustanoveniami vnútroštátneho práva:

a) pokuty;

b) zhabanie nezákonného rybárskeho výstroja a úlovku;

c) zhabanie plavidla;

d) pozastavenie alebo odňatie oprávnenia na rybolov;

e) zníženie alebo odňatie rybolovných kvót.

3. Vlajkový členský štát dotknutého plavidla bezodkladne oznámi Komisii primerané opatrenia prijaté v súlade s týmto článkom. Na základe tohto oznámenia Komisia informuje o týchto opatreniach sekretariát NAFO.

Článok 58

Správa o závažných porušeniach predpisov

1. V prípade závažného porušenia predpisov uvedeného v článku 56 dotknutý členský štát poskytne Komisii správu o napredovaní vyšetrovania vrátane podrobností o akýchkoľvek opatreniach v súvislosti so závažným porušením predpisov prijatých alebo navrhnutých na prijatie čo najskôr, ako je to možné, a v každom prípade do troch mesiacov od oznámenia o porušení predpisov a po skončení vyšetrovania správu o výsledkoch vyšetrovania.

2. Komisia zostaví na základe správ členských štátov správu Spoločenstva. Správu Spoločenstva o napredovaní vyšetrovania zašle sekretariátu NAFO do štyroch mesiacov od oznámenia o porušení predpisov a správu o výsledkoch vyšetrovania mu zašle čo najskôr po skončení vyšetrovania.







ODDIEL 6

Správy

Článok 59

Spracovanie inšpekčných správ

1. Správy o inšpekciách a dozore, ktoré vypracovali inšpektori NAFO, predstavujú prípustné dôkazy pre súdne alebo správne konanie ktoréhokoľvek členského štátu. Na účely stanovenia faktov sa tieto správy spracúvajú na rovnakom základe ako správy o inšpekciách a dozore vypracované ich vlastnými inšpektormi.

2. Členské štáty spolupracujú s cieľom uľahčiť súdne alebo iné konania vyplývajúce zo správy, ktorú predložil inšpektor podľa tohto plánu, a to s ohľadom na pravidlá upravujúce prístupnosť dôkazov v rámci domácich súdnych a iných systémov.

Článok 60

Správy o porušeniach predpisov

1. Členské štáty zasielajú Komisii každý rok do 25. januára správu za obdobie od 1. júla do 31. decembra a do 25. augusta správu za obdobie od 1. januára do 30. júna, ktorá obsahuje tieto informácie:

a) výsledok opatrení prijatých vzhľadom na porušenia predpisov ich plavidlami; porušenia predpisov sa až do ukončenia opatrení každoročne uvádzajú v zozname;

b) všetky významné rozdiely medzi záznamami o úlovkoch v lodných denníkoch ich plavidiel a odhadmi inšpektora, pokiaľ ide o úlovky na palube plavidiel. Rozdiel sa považuje za významný, ak sa odhad inšpektora odlišuje od úlovku zaznamenaného v lodnom denníku o 5 alebo viac percent;

c) podrobnosti o priebehu konania, pričom sa uvedie najmä to, či sú prípady vo fáze prejednávania, odvolania, alebo vyšetrovania;

d) konkrétny opis uložených sankcií, pričom sa uvedie najmä výška pokút, hodnota zhabaných rýb a/alebo výstroja, písomné varovania atď., a

e) vysvetlenie, ak sa neprijali žiadne opatrenia.

2. Komisia zostavuje na základe správ členských štátov správu Spoločenstva. Správu Spoločenstva zasiela každý rok do 1. februára a do 1. septembra sekretariátu NAFO.

Článok 61

Podávanie správ o inšpekčných a dozorných činnostiach

1. Každý členský štát podáva Komisii každý rok do 15. februára správu za predchádzajúci kalendárny rok o:

a) počte inšpekcií, ktoré vykonal podľa plánu NAFO, pričom konkrétne uvedie počet inšpekcií na plavidlách každej zmluvnej strany, a v prípade, že došlo k porušeniu predpisov, dátum a miesto inšpekcie dotknutého plavidla a charakter porušenia predpisov, na ktoré existuje podozrenie;

b) počte letových hodín nalietaných pri dozore NAFO, počte pozorovaní a počte vypracovaných dozorných správ spolu s nadväzujúcimi opatreniami prijatými na základe týchto dozorných správ.

2. Komisia zostavuje na základe správ členských štátov správu Spoločenstva. Správu Spoločenstva zasiela každý rok do 1. marca sekretariátu NAFO.

▼M2







KAPITOLA V

ŠTÁTNA PRÍSTAVNÁ KONTROLA PLAVIDIEL PLAVIACICH SA POD VLAJKOU INEJ ZMLUVNEJ STRANY

Článok 62

Rozsah pôsobnosti

1. Táto kapitola sa vzťahuje na vykládky alebo prekládky rýb ulovených v regulačnej oblasti NAFO alebo rybích produktov pochádzajúcich z týchto rýb, ktoré sa predtým nevyložili alebo nepreložili v inom prístave, z rybárskych plavidiel plaviacich sa pod vlajkou inej zmluvnej strany NAFO v prístavoch členských štátov.

2. Táto kapitola sa uplatňuje bez toho, aby boli dotknuté nariadenia (EHS) č. 2847/93 a (ES) č. 1005/2008.

Článok 63

Určené prístavy

Členské štáty určia prístavy, kam môžu mať rybárske plavidlá povolený prístup na účely vykládky alebo prekládky. Členské štáty oznámia svoje určené prístavy Komisii, ktorá zoznam týchto prístavov zašle sekretariátu NAFO. Všetky následné zmeny a doplnenia zoznamu sa oznamujú sekretariátu NAFO najneskôr pätnásť dní pred nadobudnutím účinnosti zmeny a doplnenia.

Článok 63a

Príslušný orgán

1. Členské štáty určia príslušný orgán, ktorý pôsobí ako kontaktné miesto na účely prijímania oznámení v súlade s článkom 63b, prijímania potvrdení a vydávania povolení v súlade s článkom 63c.

2. Členské štáty oznámia Komisii názov príslušného orgánu a jeho kontaktné údaje. Komisia zašle informácie sekretariátu NAFO.

Článok 63b

Predbežné oznámenie o vstupe do prístavu

1. Odchylne od článku 28e ods. 1 nariadenia (EHS) č. 2847/93 kapitán rybárskeho plavidla uvedeného v článku 62 ods.1 tohto nariadenia alebo jeho zástupca, ktorý plánuje vstúpiť do prístavu na účely vykládky alebo prekládky, informuje o tom príslušný orgán prístavného členského štátu uvedený v článku 63a tohto nariadenia najmenej tri pracovné dni pred očakávaných časom príchodu.

2. Členský štát však môže ustanoviť inú lehotu na predbežné oznámenie okrem iného so zreteľom na vzdialenosť medzi loviskami rýb a jeho prístavom. Členské štáty o tejto lehote na predbežné oznámenie informujú Komisiu alebo ňou určený orgán. Komisia zašle tieto informácie sekretariátu NAFO.

3. K predbežnému oznámeniu sa pripájajú tieto formuláre s riadne vyplnenou časťou A:

a) formulár PSC 1 uvedený v prílohe XV bode A, ak plavidlo plánuje vyložiť alebo preložiť vlastný úlovok;

b) formulár PSC 2 uvedený v prílohe XV bode B, ak plavidlo plánuje vyložiť alebo preložiť úlovok získaný prekládkou. Pre každé odovzdávajúce plavidlo sa používa osobitný formulár;

c) oba formuláre PSC 1 a PSC 2, ak plavidlo plánuje vyložiť alebo preložiť vlastný úlovok, ako aj úlovok získaný prekládkou.

4. Kapitáni alebo ich zástupcovia môžu predbežné oznámenie zrušiť tak, že to najneskôr 24 hodín pred oznámeným odhadovaným časom príchodu do prístavu oznámia príslušným orgánom prístavu, ktorý plánovali použiť. Prístavný členský štát môže ustanoviť inú lehotu na oznámenie. Oznámenie sprevádza kópia originálu PSC 1 alebo PSC 2, cez ktorú je napísané slovo „zrušené“.

5. Príslušný orgán prístavného členského štátu zašle kópiu formulára na predbežné oznámenie uvedeného v odsekoch 3 a 4 bezodkladne zmluvnej strane, ktorou je vlajkový štát rybárskeho plavidla plánujúceho vykládku alebo prekládku, a ak sa toto plavidlo zúčastňuje na prekládke, zmluvnej strane, ktorou je vlajkový štát odovzdávajúceho plavidla.

6. Kópia formulára sa zašle aj Komisii alebo ňou určenému orgánu, ktorý ju bezodkladne zašle sekretariátu NAFO.

Článok 63c

Povolenie na vykládku alebo prekládku

1. Operácie vykládky alebo prekládky možno začať len na základe povolenia, ktoré udelil príslušný orgán prístavného členského štátu. Takéto povolenie sa vydáva až vtedy, keď vlajkový štát vráti kópiu formulára PSC1 a/alebo formulára PSC2 zaslaného podľa článku 63b ods. 5 s riadne vyplnenou časťou B, ktorá potvrdzuje, že:

a) rybárske plavidlo, ktoré deklaruje úlovok rýb, malo dostatočnú kvótu na nahlásené druhy;

b) deklarované množstvá rýb na palube boli riadne nahlásené podľa druhov a zohľadnené pri výpočte akýchkoľvek obmedzení výlovu alebo rybolovného úsilia, ktoré môžu byť uplatniteľné;

c) rybárske plavidlo, ktoré deklaruje úlovok rýb, malo oprávnenie na rybolov v deklarovaných oblastiach a

d) prítomnosť plavidla v deklarovanej oblasti výlovu bola overená podľa údajov VMS.

2. Príslušný orgán prístavného členského štátu môže odchylne od odseku 1 povoliť celú vykládku alebo jej časť, aj keď nedostane potvrdenie uvedené v odseku 1. V takýchto prípadoch sa príslušné ryby držia v skladovacích priestoroch pod kontrolou príslušného orgánu. Tieto ryby sa prepustia na predaj, prevzatie alebo prepravu, až keď príslušné orgány získajú potvrdenie uvedené v odseku 1 a skontrolujú ho. Ak príslušný orgán prístavného členského štátu nedostane potvrdenie do 14 dní od vykládky, môže ryby skonfiškovať a naložiť s nimi v súlade s vnútroštátnymi pravidlami.

3. Príslušný orgán prístavného členského štátu bezodkladne oznámi kapitánovi svoje rozhodnutie, či povolí, alebo nepovolí vykládku alebo prekládku, vrátením kópie formulára PSC 1 a/alebo PSC 2 s riadne vyplnenou časťou C. Táto kópia sa bezodkladne zasiela aj Komisii alebo ňou určenému orgánu, ktorý túto informáciu zašle sekretariátu NAFO.

Článok 63d

Inšpekcie

1. Pokiaľ sa v pláne obnovy nevyžaduje inak, prístavný členský štát vykonáva inšpekcie najmenej 15 % všetkých takýchto vykládok alebo prekládok počas každého vykazovaného roka.

2. Inšpekcie vykonávajú oprávnení vnútroštátni inšpektori, ktorí pred kontrolou predložia kapitánovi plavidla poverovacie listiny.

3. Prístavný členský štát môže vyzvať inšpektorov iných zmluvných strán, aby sprevádzali jeho inšpektorov a pozorovali inšpekciu operácií vykládok a prekládok v zmysle tejto kapitoly.

4. Inšpekcia zahŕňa monitorovanie celej vykládky alebo prekládky v danom prístave a vnútroštátni inšpektori minimálne:

a) urobia krížovú kontrolu medzi množstvami každého vyloženého alebo preloženého druhu a: i) množstvami podľa druhov zaznamenanými v lodnom denníku; ii) hláseniami o úlovkoch a činnosti a iii) všetkými údajmi o úlovkoch uvedenými v predbežnom oznámení (PSC 1 alebo PSC 2);

b) preveria a podľa jednotlivých druhov zaznamenajú množstvo úlovku, ktoré zostalo na palube po ukončení vykládky alebo prekládky;

c) preveria všetky informácie z inšpekcií vykonaných na mori;

d) preveria všetky siete na palube a zaznamenajú merania veľkosti ôk;

e) preveria, či veľkosť rýb zodpovedá požiadavkám na minimálnu veľkosť.

5. Vnútroštátni inšpektori vynaložia maximálne úsilie, aby zabránili neprimeranému zdržaniu rybárskeho plavidla, a zabezpečia, aby rybárskemu plavidlu spôsobili čo najmenšie vyrušenie a problémy a aby sa zabránilo zbytočnému zhoršeniu kvality rýb.

6. Kapitán rybárskeho plavidla:

a) spolupracuje a pomáha pri inšpekcii rybárskeho plavidla vykonávanej v súlade s týmito postupmi a nebráni inšpektorom prístavného členského štátu pri výkone ich povinností, nezastrašuje ich, ani ich neruší;

b) umožňuje prístup do všetkých častí, na paluby, do priestorov plavidla, k úlovkom, sieťam alebo inému výstroju alebo vybaveniu a poskytuje všetky príslušné informácie, ktoré inšpektori prístavného štátu požadujú, vrátane kópií všetkých príslušných dokumentov.

Článok 63e

Závažné porušenia predpisov

1. Za závažné sa považujú tieto porušenia predpisov:

a) bránenie inšpektorom pri výkone ich povinností;

b) vykládka alebo prekládka v prístave, ktorý na to nie je určený;

c) nedodržiavanie ustanovení týkajúcich sa predbežného oznámenia príchodu;

d) prekládka alebo vykládka bez povolenia prístavného členského štátu.

2. Každý prístavný členský štát prijme vynucovacie opatrenia voči rybárskemu plavidlu, ak sa v súlade s jeho zákonmi stanoví, že sa toto plavidlo dopustilo závažného porušenia predpisov uvedeného v odseku 1. Medzi opatrenia môžu najmä v závislosti od závažnosti priestupku a v súlade s príslušnými ustanoveniami vnútroštátneho práva patriť:

a) pokuty;

b) zhabanie nezákonného rybárskeho výstroja a úlovku;

c) zhabanie plavidla.

Článok 63f

Správy o inšpekcii

1. Každá inšpekcia je dokumentovaná vyplnením formulára správy o prístavnej inšpekcii uvedeného v prílohe XII.

2. Správu o inšpekcii môže kapitán pripomienkovať a na konci inšpekcie ju podpíše inšpektor aj kapitán. Kapitán rybárskeho plavidla dostane kópiu správy o inšpekcii.

3. Kópia každej správy o inšpekcii sa bezodkladne zašle vlajkovému štátu kontrolovaného rybárskeho plavidla a vlajkovému štátu odovzdávajúceho plavidla, ak bolo plavidlo zapojené do operácií prekládky. Kópia sa bezodkladne zasiela aj Komisii alebo ňou určenému orgánu, ktorý túto informáciu zašle sekretariátu NAFO. Originál alebo overená kópia každej správy o inšpekcii sa na požiadanie zasiela vlajkovému štátu kontrolovaného plavidla.

▼B







KAPITOLA VI

ČINNOSTI NEZMLUVNEJ STRANY

Článok 64

NNN činnosti vykonávané plavidlami nezmluvnej strany

1. V prípade plavidla nezmluvnej strany, ktoré vykonáva rybolovné činnosti v regulačnej oblasti NAFO, sa predpokladá, že vykonáva NNN činnosti (nezákonné, neregulované a nenahlásené), ktorými narúša účinnosť ochranných a vynucovacích opatrení NAFO.

2. V prípade činností súvisiacich s prekládkou, do ktorých sa spozorované identifikované plavidlo nezmluvnej strany zapája v regulačnej oblasti NAFO alebo mimo nej, sa predpoklad narúšania ochranných a vynucovacích opatrení NAFO vzťahuje na akékoľvek iné plavidlo nezmluvnej strany, ktoré vykonávala takúto činnosť s daným plavidlom.

Článok 65

Informácie o plavidlách nezmluvnej strany

1. Ak inšpektori členského štátu alebo Komisie spozorujú alebo iným spôsobom identifikujú plavidlo nezmluvnej strany, pokúsia sa informovať plavidlo o tom, že sa predpokladá, že narúša ochranné a vynucovacie opatrenia NAFO, a že túto informáciu zašlú zmluvným stranám NAFO, iným regionálnym rybárskym organizáciám a vlajkovému štátu plavidla.

2. Členské štáty bezodkladne zašlú Komisii informácie týkajúce sa pozorovaní, odmietnutia prístupu do prístavu, vykládok a prekládok a výsledky všetkých inšpekcií na mori alebo vo svojich prístavoch a akékoľvek následné opatrenia, ktoré prijali vo vzťahu k dotknutému plavidlu. Komisia ihneď zašle tieto informácie sekretariátu NAFO.

3. Informácie uvedené v odseku 2 zahŕňajú názov plavidla nezmluvnej strany a jeho vlajkový štát, dátum a prístav inšpekcie, dôvody následného zákazu vykládky a/alebo prekládky alebo ak sa takýto zákaz neuložil, dôkaz predložený podľa článku 67 ods. 3.

4. Členské štáty môžu kedykoľvek predložiť Komisii akékoľvek ďalšie informácie, ktoré môžu byť dôležité na identifikáciu plavidiel nezmluvnej strany, ktoré by mohli vykonávať rybolov NNN v regulačnej oblasti NAFO, a Komisia tieto informácie ihneď zašle sekretariátu NAFO.

5. Komisia každý rok oznamuje členským štátom plavidlá nezmluvnej strany, ktoré sa nachádzajú v zozname NNN schválenom organizáciou NAFO.

Článok 66

Zákaz prekládok a spoločných rybolovných operácií

Rybárskym plavidlám Spoločenstva sa zakazuje prijímať alebo odovzdávať prekládky rýb na plavidlá alebo z plavidiel nezmluvnej strany uvedených v článku 63 a zapájať sa do spoločných rybolovných operácií s takýmito plavidlami.

Článok 67

Inšpekcia na mori

Inšpektori požiadajú v prípade potreby o povolenie vstúpiť na palubu plavidla nezmluvnej strany, ktoré bolo pozorované alebo iným spôsobom identifikované ako plavidlo, ktoré vykonáva rybolovné činnosti v regulačnej oblasti NAFO. Na plavidlách, ktoré súhlasia so vstupom na palubu, sa vykoná inšpekcia v súlade s ustanoveniami kapitoly IV.

▼M2

Článok 68

Vstup do prístavu

1. Bez toho, aby boli dotknuté nariadenia (EHS) č. 2847/93, (ES) č. 1093/94 a (ES) č. 1005/2008, členské štáty zabezpečia, aby kapitáni plavidiel nezmluvnej strany mohli vstúpiť iba do prístavu určeného podľa článku 63. Kapitán, ktorý má v úmysle vstúpiť do určeného prístavu, informuje príslušný orgán prístavného členského štátu v súlade s ustanoveniami článku 63b. Prístavný členský štát okamžite zašle túto informáciu vlajkovému štátu plavidla a Komisii alebo ňou určenému orgánu, ktorý ju bezodkladne postúpi sekretariátu NAFO.

2. Ustanovenia článkov 63b a 63c sa uplatňujú mutatis mutandis. Prístavný členský štát zakáže vstup do svojich prístavov plavidlám, ktoré nepodali požadované predbežné oznámenie uvedené v odseku 1 a pre ktoré vlajkový členský štát neposkytol potvrdenie uvedené v článku 63c ods. 1.

3. Členský štát, ktorý odmietne vykládku alebo prekládku, informuje o svojom rozhodnutí kapitána dotknutého plavidla.

▼M2

Článok 68a

Prístavná inšpekcia

1. Členské štáty zabezpečia, aby ich príslušné orgány skontrolovali každé plavidlo nezmluvnej strany, ktoré vstúpi do jedného z ich prístavov. Plavidlo nedostane povolenie na vykládku ani prekládku, kým sa nevykoná táto inšpekcia. Takéto inšpekcie zahŕňajú kontrolu dokladov, lodných denníkov, rybárskeho výstroja plavidla, úlovku na palube a akejkoľvek inej veci týkajúcej sa činnosti plavidla v regulačnej oblasti NAFO.

2. Ak po ukončení inšpekcie príslušné orgány zistia, že plavidlo nezmluvnej strany má na palube jedince z populácií rýb alebo zo skupín populácií rýb, ktoré reguluje NAFO alebo ktoré sú uvedené v prílohe II k tomuto nariadeniu, dotknutý členský štát zakáže akúkoľvek vykládku a/alebo prekládku úlovku z tohto plavidla.

3. Takýto zákaz sa však neuplatňuje, ak kapitán kontrolovaného plavidla alebo jeho zástupca preukáže k spokojnosti príslušných orgánov dotknutého členského štátu, že:

a) druhy, ktoré má na palube, boli ulovené mimo regulačnej oblasti NAFO, alebo

b) druhy, ktoré má na palube a ktoré sú uvedené v prílohe II, boli ulovené v súlade s ochrannými a vynucovacími opatreniami NAFO.

4. Členský štát, ktorý odmietne vykládku alebo prekládku, informuje o svojom rozhodnutí kapitána dotknutého plavidla.

5. Inšpekcia sa zdokumentuje minimálne vyplnením formulára správy o prístavnej inšpekcii uvedeného v prílohe XII.

6. Informácie o výsledkoch všetkých inšpekcií plavidiel nezmluvnej strany, ktoré boli vykonané v prístavoch členských štátov, a o každom následnom opatrení sa bezodkladne zašlú vlajkovému štátu plavidla a Komisii alebo ňou určenému orgánu, ktorý ich bezodkladne zašle sekretariátu NAFO.

▼B

Článok 69

Opatrenia vo vzťahu k plavidlám NNN

1. Na plavidlá, ktoré Organizácia pre rybolov v severozápadnom Atlantiku (NAFO) zapísala do zoznamu plavidiel, ktoré vykonávajú nezákonný, nenahlásený a neregulovaný rybolov (plavidlá NNN v prílohe XIII), sa uplatňujú tieto opatrenia:

a) rybárske plavidlá, podporné plavidlá, tankovacie plavidlá, materské plavidlá a nákladné plavidlá plaviace sa pod vlajkou členského štátu žiadnym spôsobom nepomáhajú plavidlám NNN, nevykonávajú operácie spracovania rýb ani sa nezúčastňujú na prekládke alebo na spoločných rybolovných operáciách s plavidlami, ktoré sa nachádzajú v zozname plavidiel NNN;

b) plavidlám NNN sa v prístave neposkytujú žiadne zásoby, palivo ani iné služby;

c) plavidlá NNN nie sú oprávnené vstúpiť do prístavu členského štátu okrem prípadov vyššej moci;

d) plavidlá NNN nie sú oprávnené zmeniť posádku okrem prípadov, ak je to nevyhnutné v súvislosti s vyššou mocou;

e) plavidlá NNN nie sú oprávnené loviť vo vodách Spoločenstva a zakazuje sa ich prenajímať;

f) členské štáty odmietnu poskytnúť svoju vlajku plavidlám NNN a odporúčajú dovozcom, prepravcom a ostatným dotknutým sektorom, aby s takýmito plavidlami nerokovali a aby nerealizovali prekládky rýb ulovených takýmito plavidlami;

g) dovoz rýb pochádzajúcich z plavidiel NNN sa zakazuje.

2. Hneď ako NAFO schváli nový zoznam plavidiel NNN, Komisia zmení a doplní zoznam plavidiel NNN, tak aby bol v súlade so zoznamom NAFO.







KAPITOLA VII

ZÁVEREČNÉ USTANOVENIA

Článok 70

Postup prijatia zmien a doplnení

Rada môže na návrh Komisie a uznášajúc sa kvalifikovanou väčšinou zmeniť a doplniť ustanovenia tohto nariadenia s cieľom transponovať do práva Spoločenstva ochranné a vynucovacie opatrenia NAFO, ktoré sa stanú povinné pre Spoločenstvo.

Článok 71

Zrušenie

Nariadenia (ES) č. 1262/2000, (ES) č. 3069/95, (ES) č. 3680/93, (EHS) č. 189/92, (EHS) č. 1956/88 a (EHS) č. 2868/88 sa týmto zrušujú.

Článok 72

Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch.









PRÍLOHA I

ZOZNAM DRUHOV







Bežný slovenský názov Vedecký názov 3-miestny abecedný kód Ryby žijúce pri morskom dne Treska škvrnitá Gadus morhua COD Treska jednoškvrná Melanogrammus aeglefinus HAD Sebastesy Sebastes sp. RED Sebastes červený Sebastes marinus REG Ryby druhu Sebastes mentella (hlbokomorský) Sebastes mentella REB Ryby druhu Sebastes fasciatus Sebastes fasciatus REN Ryby druhu Merluccius bilinearis Merluccius bilinearis HKS Ryby druhu Urophycis chuss (1) Urophycis chuss HKR Treska tmavá Pollachius virens POK Platesa drsná Hippoglossoides platessoides PLA Platesa Glyptocephalus cynoglossus Glyptocephalus cynoglossus WIT Limanda žltochvostá Limanda ferruginea YEL Halibut tmavý Reinhardtius hippoglossoides GHL Halibut svetlý Hippoglossus hippoglossus HAL Ryby druhu Pseudopleuronectes americanus Pseudopleuronectes americanus FLW Platesa letná Paralichthys dentatus FLS Ryby druhu Scophthalmus aquosus Scophthalmus aquosus FLD Platesotvaré (nešpec.) Pleuronectiformes FLX Ryby druhu Lophius americanus Lophius americanus ANG Ryby rodu Prionutus Prionotus sp. SRA Ryby druhu Microgadus tomcod Microgadus tomcod TOM Ryby druhu Antimora rostrata Antimora rostrata ANT Treska belasá Micromesistius poutassou WHB Ryby druhu Tautogolabrus adspersus Tautogolabrus adspersus CUN Mieň lemovaný Brosme brosme USK Ryby druhu Gadus ogac Gadus ogac GRC Molva modrá Molva dypterygia BLI Molva veľká Molva molva LIN Cyklopter prísavný Cyclopterus lumpus LUM Ryby druhu Menticirrhus saxatilis Menticirrhus saxatilis KGF Ryby druhu Sphoeroides maculatus Sphaeroides maculatus PUF Ryby rodu Lycodes (nešpec.) Lycodes sp. ELZ Ryby druhu Macrozoarces americanus Macrozoarces americanus OPT Treska polárna Boreogadus saida POC Dlhochvost tuponosý Coryphaenoides rupestris RNG Dlhochvost berlax Macrourus berglax RHG Piesočnice Ammodytes sp. SAN Hlaváče Myoxocephalus sp. SCU Ryby druhu Stenotomus chrysops Stenotomus chrysops SCP Ryby druhu Tautoga onitis Tautoga onitis TAU Ryby druhu Lopholatilus chamaeleonticeps Lopholatilus chamaeleonticeps TIL Mieňovec belavý (1) Urophycis tenuis HKW Zubatky (nešpec.) Anarhicas sp. CAT Zubatka pruhovaná Anarhichas lupus CAA Zubatka škvrnitá Anarhichas minor CAS Ryby žijúce pri morskom dne (nešpec.) GRO Pelagické druhy Sleď atlantický Clupea harengus HER Makrela atlantická Scomber scombrus MAC Ryby druhu Peprilus triacanthus Peprilus triacanthus BUT Ryby druhu Brevoortia tyrannus Brevoortia tyrannus MHA Sajra zobcová Scomberesox saurus SAU Ryby druhu Anchoa mitchilli Anchoa mitchilli ANB Krájač skákavý Pomatomus saltatrix BLU Karanx veľký Caranx hippos CVJ Tuniak fregatový Auxis thazard FRI Pamakrela kavalla Scomberomourus cavalla KGM Pamakrela škvrnitá Scomberomourus maculatus SSM Ryby druhu Istiophorus platypterus Istiophorus platypterus SAI Kopijonos belavý Tetrapturus albidus WHM Marlín mozaikový Makaira nigricans BUM Mečiar veľký Xiphias gladius SWO Tuniak dlhoplutvý Thunnus alalunga ALB Pelamída atlantická Sarda sarda BON Ryby druhu Euthynnus alletteratus Euthynnus alletteratus LTA Tuniak okatý Thunnus obesus BET Tuniak modroplutvý Thunnus thynnus BFT Tuniak pruhovaný Katsuwonus pelamis SKJ Tuniak žltoplutvý Thunnus albacares YFT Makrelovité (nešpec.) Scombridae TUN Pelagické ryby (nešpec.) PEL Bezstavovce Gordany druhu Loligo pealei Loligo pealei SQL Gordan západoatlantický Illex illecebrosus SQI Druhy čeľadí Loliginidae, Ommastrephidae (nešpec.) Loliginidae, Ommastrephidae SQU Pošvovky druhu Ensis directus Ensis directus CLR Druh Mercenaria mercenaria Mercenaria mercenaria CLH Druh Arctica islandica Arctica islandica CLQ Druh Mya arenaria Mya arenaria CLS Druh Spisula solidissima Spisula solidissima CLB Druh Spisula polynyma Spisula polynyma CLT Druhy z radov Prionodesmacea, Teleodesmacea (nešpec.) Prionodesmacea, Teleodesmacea CLX Druh Argopecten irradians Ar